AHO DAH SUNHLAWIH DING\nAHO DAH SUNHLAWIH DING?\nNule le pale upat ding hi Baibal bia a si; nain an sunhlawih nak tuah ding cu Baibal nih a kan fial lo. Mah na cun atu ah Nule Ni cu zarhpini ah tuah lengmang a si. Sunhlawih ngaingai zong a si ca ah biakin tampi ah cun mah zarhpini hi cu "nule biak ni" tluk nawn ah aa chuah. "Mah cu a si awk a si maw" ti le, "zarhpini Pathian biak hi nule sunhlawih nih a laan awk a si maw" ti hi Pathian fale nih ruah a hau cang.\nBawipa Zisuh nih hin vailam cung i a cah lai tiang a nu cu a zawn ruah. Sihmanhsehlaw, a zawn a ruah dah ti lo ah, nu tlaihchan tuk in a um lo, a nunlio ah. Voi khat cu, biakin chung ah sau tuk bia aa ruah cang i an va auh. "Na unaule le na nu nih an in hngah ko" an ti. Zisuh nih cun a thawh hna i, "Ka u le ka nau le ka nule cu ka bia a ngai mi hi an si ko" a ti. Baibal khoika hmanh ah Zisuh i a nu sunhlawih a tuah nak a um lo.\nTuchung hrawng krifa biakin i Nule Ni kan sunhlawih ning zoh tik ah, Nule Ni cu krifa puai phun khat, puai biapi, hei si seh law mah ko cu a bang. Kan sunhsak taktak. Bawipa thawh kan thangtthat ni nak sunglawi deuh hmanh in kan tuah. Biakin acheu ah cun Nule Ni i caanhmangtu ah hin patung lawngte thiah an si i nule cu sunhsak khawhchung in an sunhsak hna. An nupile sunhsak ni zong a lo. Acheu biakin ah cun caan vialte nule kut ah chiah dih a si, anmah sunhlawih nak ah. Anmah zong nih cun an nule dawtnak le nu i a fa a dawtning ko chimrel ve a si. Hlasa nih nule dawtnak le nule sunhsak nak hla ngawt an sa. Pumh pumpaluk cuanh ah Pathian biak pumh nakin nule biak pumh a lo deuh; can zong ah a cang deuh.\nBiakin i kan ipumh cu minung le minung ipehtlaih nak ah a si lo; minung le Pathian ipehtlaih nak ah a si. Minung le minung isunhlawih, ipapek, ituavuanh, ithangtthat, le ibiak duh ah a si lo; cungnungbik Pathian biak le thangtthat le sunhlawih ah a si. "To God Be The Glory" tiah hla ah kan sak i, sunparnak vialte Pathian nih co dih seh kan ti. Pen nak nawl le, thangtthatnak le upatnak cu azungzal Amah nih co seh ti in thla kan cam. Mah cu Pathian biak cu a si; biakin kan phanh hnawhchan cu.\nPathian co hnga sunparnak le thangtthatnak cu minung coh ding a si lo. Minung kan coh hna ah cun siasal biak (idolatry) phun khat ah a cang ding a si. Idolatry cu pathian dang biak lawng a si lo; biapi bik i Pathian chiah lo khi a si. Pumh chung ah Pathian biapi bik i kan chiah lo i, zeidang tu kan biapitter ah cun mah cu siasal biak ah a cang. Na nu le na pa na upat hna lai ti hi Pathian nawlbia hlun bik pa khat a si bu ah mah nak i a hlun chin rih mi nawlbia cu, "Pathian dang naa serh lai lo" ti hi a si. Pumh chung zong ah Pathian pakhatnak i chiah lo i minung le minung isunhlawih tu pakhatnak i kan chiah ah cun Pathian lawmh nak a si lai lo. Kan Pathian cu nahchuah a ngei mi Pathian a si.\nBiakin i Nule Ni le Pale Ni kan tuah tik zong ah Pathian biak a dawn ding tiang tiang i tuah hi cu ruah deuh a cu cang. Pathian biak tuah hmasa in, Pathian biak aa lim hnu (second program) tu ah nule sunhlawih nak cu adang in tuah usi law a ttha hnga.


Siaherh bia: Tulio boruak le cawlcanghnak – The Cherry Par\nSiaherh bia: Tulio boruak le cawlcanghnak\nTulio cu kan ram Ralkap uknak dohnak nih mi vialte thinlung a lak dih lio asi. Cucaah kan umnak hmun cio le ka si khawhning cio in chimrel cio le tuahkhawhni tuah i zuam lio caan a si. Asinain mah duhsahlam cio in cawlcangh awk tha a si hnga lo. Kan ti khawhmi le thiammi cio le thazaang fonh in cawlcangh thiam a herh ngaingai.\n1. Ramleng in heh tiah kan cawl cio mi lakah biapi ngai pakhat cu Tangkaa kawlpiaknak (Fund Raise) hi a si. Mah hihi a biapi ngaingai mi le hmual a ngai dingmi bawmhchanhnak a si caah thazaang kan chuah awk hrim a si. Asinain i thencheu lo tein kan i funtom thiam a hau. Pumpaak in siseh, hawikom he siseh, a Bu in siseh Online or thiamning cio in tuah cio asi tik ah thiltha tuk a si nain Mipi caah laklawh in um a fawite. Cupin ah duhning rian tei lo zong a um kho mi a si. Cucaah fimkhur deuh tein tawlrel a haumi rian tha a si. Ramchung Ramleng rian tuantu Bu Ramkip cio ah felfai tein kan um awk a si. Ramleng zongah kan mah le ram hoih cio Khrihfabu Komhbu maw Community hruaimi Bu tbk nih tawlrel tha a si hnga. Cucaah fontom khawh i zuam hna usih.\n2. Ramchung lei zongah Riantuantu Bu tampi ser lo ah a tha. A felfaimi Bu pakhat tein ser ding a si hnga. Tcnk ah CDM movement in tawlreltu Bu pakhat a um ahcun cucu a tha bik hnga. Kan theihning ah Hakha Khuapi ah CDM Movement Bu, Protest a tuahmi Bu le Khrihfabu hoih hna in tawlreltu um btk in a lang. CDM movement le Protest a tuahmi Bu hna pehtlaihnak felfai tuk in a um kho rih lo. CDM Movement le Protest a tuahmi Bu hi fek tein tanti a hau. Pakhat thawng deuh pakhat der deuh in um awk a tha lo. CDM Movement a thawnkhawhnak hnga biatak in dirpi an hau. Cu lo ahcun an lungdong in an kir phum sual hna i tlang chuak loin Lam canceo ah kan taang than sual lai. Cu btk in Lampi ah chuak in a Au ngammi um lo ahcun cho tantim ah taan a fawi tuk hoi. Cucaah ngol lo tein chuakput in kan kal khawh peng nakhnga kan dihlak tanti hrimhrim a herhmi a si. Cucaah kan Phunning in tangti hna usih. Credit: Jameley V Fambawl\n← “Ralkap uknak tang in Kawlram luat ve cang seh” ti a duhmi paoh nih nan rak itel ve cio naklai kan in sawm hna\nSAC hi terrorist organization, iSIS bantuk an si i, Mipi ralchanh in sermi committee a si →


***Vakok.Lian***: Paypal Account Ong Cio Uh Sih\nLaimi thil kan zuar tik (cauk, hlaphel,calendar le a dang dang) ah thil man kan i hal khoh lo mi le a vaivuan mi a tam tuk caah a chuah tu lawng si lo in a zuar tu zong an lung a dong. A hlei in a zuartu nih hin a herh mi paoh chap leng meng a si ton. Laimi sikan kan ngeih lo tuk rih kan hei ti lai cu. Hi thil hi hrial khawh mi lam a um.\nInternet a ngei mi paoh Email address a ngei mi paoh Online Banking Bank account a ngei mi paoh ( online banking a ngah lo mi ram pawl cu a ngah ve lo) nih vawlei cung khuazei na um paoh pakhat le pakhat fawi tein,a man fawi tein le rang tein phaisa i kuat khoh a si.\nwww.paypal.com > HOME > Sign Up > Personal > Get Started > enter personal informations and set up password then LINK WITH YOUR ONLINE BANKING ACCOUNT. Hi te na tuah khoh in cun 1-2-3 ah phaisa kuat cawlh khawh a si cang.\n1. A kuatu le a hlamtu kha Western Union, Money Gram pawl a umnak ah kal a hau ti lo. Internet in innchung in tuah khawh a si. Caan a save.\n2. Western Union, Money Gram pawl nih $ 9 hrawng an in lak ah paypal nih < $ 1 lawng an in lak lai ( ~ $ 100 hrawg ah). A man a fawi deuh.\n3. Identity Thief tih a nung lo. Safe and Secure.\n4. Check hna kuat duh ah Post Office hna kal a hau mi caan zong a save. ( Inn hmai zong ah cabawm chiah khoh a si ko nain chiah khoh a si lonak han a um sual ah )\n5. Sign Up a tuah man FREE a si.\nRIAN A TUAN NING\nEmail account tuah a thiam mi paoh nih tuah thiam ding khi a si ko. Sign up tuah khawh in na kuat duh mi i a email address te lawng a hau. A address a min fak le zei dang dang theih a hau lo. Na kuat duh mi email address a send ti law amah tein na bank acct chung in a rak i zuk lai. Phaisa a zuknak kong email an kuat lai. Phaisa na ngah tik zong ah email an kuat lai. Personal zong in hman khawh a si. Business zong nih hman khawh a si.\nHi hi laimi tam pi nih account kan ngeih khawh ah cun pakhat le pakhat leiba i cawh zong a hau ti hnga lo. A kuatnak zong ah buai a si ti hnga lo. Acuahtu ca zong a yin a saih mi fawi tein le rianrang tein ngah than khawh a si. A pe tu ca zong hnahnawhnak zei hmanh um lo in rang tein pek khawh a si.\nCYO nih hin hmai thla lei ah copy right kan ngah mi hlaphel le Calendar zuar kan i tim. Phaisa i hal ding kong ah lungre thei in zumhngamh lo in kan um. Thil a zuartu a ho cio paoh an si cio ko lai dah. CYO rian cu laimi mipi caah rian a si ve. CYO cawlcanghnak ah thazaang rak kan pe uh ti zong sawm lo nawl kan in duh. Hlapel le Calendar kan zuar tik ah leiba kan i cawh hau ti lo in www.paypal.com in a man na kan kuat khawh ah cun kanmah ca zong mipi ca zong zaang dam tein rian tuan khawh kan si hnga. Mi dang cio zong nih kan i hrawm ti dih khawh hnga i phaisa a lut chuah rianrang tein kan tuah khawh hnga i cu kan ngah mi phaisa lila in thil dang dang kha rianrang tein kan kalpi thluahmah khawh ding thil a si.\nVan Thawng Ling\nHi ca ka tial mi hi paypal in an ka tial ter mi zong a si lo. paypal le keimah karlak zong ah zei hmanh pehtlaihnak ka ngei lo.\nZapi caah thathnemnak a si caah keimah lungthawh tein ka tial mi a si.\nThe worldâ€™s most-loved way to pay and get paid. Learn More\nPosted by L.VanBlian_blogpost.com at 11:00 PM


KIA General Naw Baw nih bia a chim cang. Uar um tak tak. Pasal bak si\nTu lio kawl ralkap pawl caah mangchia le muinak tampi a tlungter tu, Kawl ralkap pawl Alawbum lei ah ceilak in a thuat tawn tu pasal le hruaitu tha KIA General Naw Baw cu Radio interview nak ah thil sining a chim cang. A bia chim mi lung a hmui tak tak.\nA chim mi cu Myanmar mi ka si, Cathiam mi ka si, a dik mi le a hman mi a dirpi peng mi ka si. Bia dik lawng ka chim tawn. Ram caah nun thap in a chuak mi kan si. KIA le KIO hi, mah le pumpak mianak ding caah rian tuan mi kan si lo\nMyanmar mipi cungah uknak tha le a dik mi a um khawhnak ding caah rian tuan mi kan si. Myanmar mipi nih zalawngnak an ngei khawhnak ding caah mah bantuk in rian a tuan mi kan si. KIA troops nih kan tuan bik mi cu mipi nih zalawngnak an ngei khawhnak ding caah a si.\nGeneral ka si bantuk in Military News kongah a hman mi lawng ka phuan tawn. A hman lo mi thil ka chim duh lo. KIA le KIO nih, midang phu nak in mah bantuk in rian kan tuan tam deuhnak cu kan ram kan dawt caah le kan ram economy a rawk sual lai ti kan phan caah a si tiin a chim. Credit-RTK\n“Hakha ah Ralkap nih an Rak Tlaihmi Pa a Luat Hnu ah a Nunnak a Liam. Kan hnu February 24 zaan ah Hakha, Dawrthar sang ah ralkap nih an rak tlaihmi Ko Htein Lin Naing cu nizan ah a nunnak a liam, taih thawng kan theih.\nKo Htein Lin Naing le a hawipa cu February 24 zaan ah thlalangawng in ralkap pawl a zoh hna ruang ah an rak tlaih hna. Ralkap nih an taw ah fung in voi 3 veve an tuk hna i, February 29 ah an thlah tthan hna.\nRalkap nih an thlah hna hnu ni khat a rauh ah Ko Htein Lin Naing cu pum dam loin a um i sizung ah aa piah. Sibawite nih, “Rawl ei loin na um lengmang i na pawpi a phing” tiah an ti.\nKo Htein Lin Naing he an tlaih vemi a hawipa nih, “A luak a luak i zinglei sml. 1:00 hrawng ah sizung ah kan kalpi. Rawl na ei bal lo caah na pawpi a phing tiah sibawite nih an ti. Cu dih cun tlawmpal kan rak ttin tthan ko.\nCaan karlak ah zu a ding pah lengmang i pum dam loin a um than caah sizung ah kan kalpi tthan. Sibawite nih a thin phing tuk cang an ti. kan thlop manh ti lai lo an ti i, mahti cun a nunnak a liam,” tiah The Chin Journal ah a chim.\nA nunnak a liammi Ko Htein Lin Naing ruak cu nihin April 14, zinglei sml. 10:00 ah an vui tiah kan theih. The Chin Journal\nBe the first to comment on "KIA General Naw Baw nih bia a chim cang. Uar um tak tak. Pasal bak si"


Nihin Hakha Khuami an cawlcangh dan cu aa phundang kho tak tak! – Kawltu Team\nNihin Hakha Khuami an cawlcangh dan cu aa phundang kho tak tak!\nTuni 19 , ah Hakha khuami hna cu hakha khuachung ah chuak i Ralkap uknak duhlonak langhternak an tuah lo. Hakha khuachung pi cu biatak tein a king riangmang ko. Inn le dawr an i khat dih cik cek, Mipi lamzawh mi pakhat bak hmanh hmuh khawh an si lo.\nZeiruang ah dah Sandahpiahnak lam zawh nak ah an chuah lo tiah midang nih kan ruah khawh men, Sihmansehlaw an thil tuah mi hi aa dawh tuk mi a si. Mah zong hi Ralkap uknak duhlo langhternak phun khat a si ve. A hohmanh leng chuah lo in, Inn chung ah i erh in dai tein an duhlonak cu an langhter. Lamka tu ah Ralkap le Palik caah cattial mi sign board pawl an chiah piak ta hna.\nRelchap: Ralbawi pa Vuitu a ngei lo.\nKawl Palik Bawi Captain bak a simi pakhat cu ruak vuitu hmanh a tong lo. Lam zawhtu hna he buai ruang i a thimi kawl Palik bawi pakhat cu ruak vuitu hmanh a tong lo. Yangon pawng i Bago ah Palik Bawi Captain Kyaw Naing Oo cu ruak vuitu tong bak lo in a um. Nai te lam zawhtu mipi le Palik buainak ruang ah Kawl Ralkap Palik Bawi a simi captain Kyaw Naing Oo cu a thi. Bago i mitthi pawl vuinak a tuahpiaktu Buu hna nih cun Palik Bawi ruak hi an vui piak duh lo.\nRuak vuinak hi Sinpyukwin thlanmual ah an tuah i ruak vuitu minung hrim an chuak duh lo. Ruak vuitu buu zong an chuak lo. Palik nih security an tuan i anmah le anmah an i vui. Misual Palik pawl hi zapi kalnak lam hmanh ah ruak hi an kalpi ngam lo i lam dang in thlanmual hi ah an lut. Hi Palik Bawi Kyaw Naing Oo hi meithal kahnak hliamhma in a nunnak a liam. Tutan Kawlram buainak zei sual lo minung 200 leng an nunnak a liam cang. Chin mi lila zong kan nunnak a liam. Palik lei zong tlawm tak tak te an thi ve. A thi chun zong hi ruak vuitu hmanh ngei loin an um.\n← A Thih Hnu Zongah Chiatserhnak A Tongmi Palik Bawi Captain Kyaw Naing Oo!!\nPu Biden Vawlei cung Mipi Hmai Ah A Mualpho Cik Cek Hih! (+VIDEO) →


Minung hna nih kan rak intuar mi achiakha bikmi zawnak (10) kong\nHomeTHEIHTLEIMinung hna nih kan rak intuar mi achiakha bikmi zawnak (10) kong\nScience (teihpan) lei mifimthiam hna le sii lei mifimthiam hna nih hin hii vawlei cungah a chuakmi zawtnak thalo mipawl hi phun hnih in an rak then. Zeitin dah an then tiah cun zawnak a rak chuah nak khua, miphun phunkhat cung ah a cangmi i chonh khawh asimi zawnak cun (Epidemic) tiah an ti i vawleicung pumpi ah ramkhat le ramkhat tiang i chonh khawh asimi zawtnak cu (Pandemic) tiah an rak ti.\nNgal-eu zawtnak, pa-leki zawtnak, cuar bo zawtnak, tlangrai zawtnak pawl hi vawlei cung tuanbia ah abikin mi nun nak a rak laa tu zawtnak an rak si i ramkhat le ramkhat, khuakhat le khuakhat lonh in cu zawtnak cu an rak i chonh hna i a karh fawingaimi zawtnak an rak si. Cu zawtnak pawl cu PANDEMIC zawtnak tiah auh an rak si i ahlei in a rak luan ciami kum (12000) chung ah hin cuar bo zawtnak ruang ah vawleicung ah hin minung tan(300) in tan (500) karlak hi an rak thi tiah tuanbia ah hmuh khawh a rak si.\nTuchan ah a cang cuahmah mi EPOLA zawtnak ruang ah hin minung hi a thong leng in an rak thih ban tuk in, tu ah asi cuahmah liomi Tuluk ram Wuhan khua in a thawk i vawleicung hmun kip kaa kip ah a chonh dihmi CORONA Virus ruang zong ah hin tutiang ah a thimi hii tan ( 3,800,841) leng an si cang i a zawmi hi tan (176,050,907) leng an si cang tiah theih asi. Kan hnu kum ah CORONA Virus zawtnak cu vawleicung zawtnak lakah i chonh areng bikmi zawtnak asi tiah WHO nih an rak timi asi.\nAliam ciami tuanbia ah hin hlanchan minung hna nih tih arak nung taktakmi zawtnak phun phun hi an rak intuar cang. Tu ten Lai Com thazang a kan pemi nan sinah kan rak chimh dingmi cu vawleicung ah a rak cang belmi minung nun nak a taan leng in a rak lami zawtnak phun (10) kong kan rak chimh lai.\n(10)... HIV / AIDS (2005-2012)\n(1976) kum lioah Africa Teih, Kuangku ram ah an rak hmuh hmasa bikmi AIDS tiah rak theih mi thazang, pumsa derthawm nak asimi zawtnak cu vawleicung ah tihnung tukmi zawtnak phunkhat a rak si i (1981) kum in tuatiang ah hin minung tan (36) leng hii cu zawtnak cun an nun nak hi liam. Tutiang ah hin vawleicung ah HIV zawtnak a chonh mi hii tan (31) in tan (35) karlak an si rih tiah theih asi i a tamdeuh hi Sub-Saharan Africa kulh chung piah tan (21) hrawng hi cu zawtnak cu an rak i chonh hna.\nAhnu nak ah cun HIV/ AIDS zawtnak caah i thlopbul nak sii-ai a phunphun in a rak chuah cang bantuk in zawtnak a chonh mihna caa zong ah sii thatha, minung hawi sin zong ah pakhat le pakhat i bomhchanh nak le zawtnak lei chim cawn nak zong tampi a rak um cang. Cuti a thangcho mi theihtlei a phunphun ruang ah cun (2005) kum in (2012) kum karlak ah hin vawleicung pumpi ah HIV/ AIDS zawtnak ruang ah athi mi (2.2) tan in (1.6) tan tiang hi a rak zor tiah theih asi.\n(9)...FLU PANDEMIC (1968)\n(1968) kum lio i Hong Kong ram ah a rak cangmi zawtnak cu The Hong Kong Flu (cumpit tlangrai) timi zawtnak asi. Flu Pandemic chung ah a telmi Influenza A virus i H3N2 timi sivai phunkhat ruang ah a rak si. Cazin (tuanbia) chung ah a rak um mi ah cun Hong Kong ah hin (1968) kum, July (13) ni in a rak i thawk i cozah nih biafiang ( thawng hman) a rak thanh hlan ni (17) lio hrawng tein Singapore le Vietnam ram ah zawtnak cu a rak phanmenh cang tiah theih asi i thla (3) a hun roh hnu ah cun Philippine, India, Australia, Europe le American rampi tiang hi a rak phan i cu zawtnak cu an rak i chonh menh hna.\nZawtnak a rak i thawk kum (1968) lioah hi zawtnak a rak i chonh mi chung in tan (1) leng an rak thi i zawtnak a rak i thawk nak Hong Kong ah cun ting (500000) tiang an rak thi. Cu zawtnak ruang ah cun Hong Kong mipi hna i an milu (100%) chung ah (15%) hrawng hi an rak thi tiah theih asi.\n(8)...ASIAN FLU (1956-1958)\nInfluenza A, H2N3 virus ruang ah ASIAN FLU ( cumpit tlangrai) timi zawtnak zong hi Tuluk ram in a thawk mi a rak si i (1956) kum in (1958)kum tiang a rak si. Cu zawtnak picu Tuluk ram Guizhou khua in a rak i thawk i Singapore, Hong Kong le American rampi tiang cu zawtnak cu an rak i chonh tiah theih asi.\nASIAN FLU zawtnak ruang ah a thimi zeizat an sii ti cu Tuluk cozah pi nih a rak chim duhlo na in WHO i an ruah nak ah cun athimi hi tan(2) leng an si lai tiah an rak tii i American rampi ah cu zawtnak ruang ah cun minung (69800) hrawng hi an rak zaw i an rak thi tiah theih asi.\n(7)...FLU PANDE MIC (1918)\n(1918) kum in (1920) karlak i a rak cang mi FLU PANDAMIC zawtnak pi cu vawleicung pumpi ah a ummi minung cheuthum chung ah cheukhat leng cu zawtnak cu an rak i chonh i (1918) kum in (1920) karlak ah hin minung tan(20) in tan (50) karlak hi an rak thi. Spain ram ah mi pakhat a rak thih nak in cu zawtnak cu a ruah awk ah an rak theih i Spanish Flu tiah a min an rak bunh na in zawtnak a rak i thawk nak a hrampi taktak cu Tuluk ram chatlei khua pawl in a rak si tiah theih asi.\nCu zawtnak a chonh mi cu tan (500) tiang an rak si i (100%) chung ah (10% in 20%) thiang hrawng hi an rak thi. Zawtnak a rak i thawk kaa in zerh (25) karlak ah hin minung tan(25) tiang hrawng hi an rak thi. FLU PANDEMIC zawtnak hi a dang cumpit tlangrai ban tuk in kaa in a chuak mi taw le cilkari in fawituk in rak i chonh khawh asi i a bik in cu caan lio ah cun ngakchia le tar pawl atamdeuh hi cu zawtnak cun an rak thi.\n(6)...SIXTH CHOLERA PANDEMIC (1910-1911)\n(1910) kum lio ah Asia ram le India ram ah a rak si hmasa bikmi avui(6) nak ngal-eu zawtnak ruang ah India ram chung te lawngah (800000) leng an rak thi i cu zawtnak cu nichuahle ram, Nort Africa ram, Europe ram a cheukhat le Russia ram pawl tiang a rak phan in an rak i chonh hna.\nSITH CHOLERA PANDEMIC cu a hnu nak ah American rampi tiang a rak phan. American ram sii lei mifimthiam hna nih cun cu zawtnak cu asi khawh chung in khamh khawh an rak i zuam lenko na in minung (11) tu cu an nun nak a rak liam thiam thiam. (1923) kum a phak hnu ah cun cu ngal-eu zawtnak cu sii lei mifimthiam hna an i zuam nak thawng in tlau lak in an rak damh khawh.\n(5)...FLU PANDEMIC (1889-1890)\n(1889) in (1890) karlak i a rak cangmi cumpit tlangrai (FLU PANDEMIC) zawtnak cu Asiatic Flu (or) Russian Flu tiah mipi nih an rak theih mi arak si i Influenza A virus i H2N2 ruang ah a rak simi a si. A thar an hmuh chapmi FLU PANDEMIC cu H3N8 virus ruang zong ah asi kho men tiah an rak ti. Cu zawtnak cu (1889) kum May thla chung ah Turkestan ram Bukhara khua, Canada ram Athabasca le Greenland tivakam khua ah an rak hmuh hmasa hna.\nKumzabu (19) lio hrawng cuu khuapi chung ah milu an rak karh cingling asi bantuk in FLU PANDEMIC zawtnak zong cu fawituk in le rengtuk in a rak karh vee nak hi asi. Kumk khat chung a rak rau vemi cu zawtnak pi cuu (1890) kum a hunphak hnu ah cun sii lei mifimthiam hna nih an rak khamh khawh ko na in minung tan(1) hrawng hi cu zawtnak cun an nun nak cu a rak liam thiamthiam thiah theih asi.\n(4)...THIRD CHOLERA PANDEMIC (1852-1860)\nVawleicung ah a rak cangmi mi nun nak a rak laa cemmi ngal-eu zawtnak pa(7) lak ah avui(3) nak i a rak cangmi cu ngal-eu zawtnak hi (1852) kum in (1860) tiang a rak rau. Cu hlan i a rak cangmi ngal-eu zawtnak bantuk thiam thiam asi mi THIRD CHOLERA PANDEMIC zawtnak hi India ram in a rak i thawk i Ganges River Delta in Asian ram, Europe ram, American ram le Africa rampi tiang cu zawtnak cu an rak i chonh hna i a thi mi hi tan khat hrawng an rak si.\nAhnu nak ah cun British ram tamadaw asi mi John Snow timi nih Landon khua i a thurhnawm nak, a filhhnawm nak hmunhma pawl ah research a rak tuah hnu lawng ah ngal-eu zawtnak hi a thurhnawm mi dintii in a rak chuak mi asi tiah hlethlai nak cu thaten a rak tuah khawh. An vanchiat nak pakhat cu John nih zawtnak hrampi a rak hmuh khawh kum (1854) kum hi THIRD CHOLERA PANDEMIC zawtnak a rak zual cingling a rak si i British ram lawng ah hin minung (23000) hrawng hi ngal-eu zawtnak cun an nun nak a rak liam.\n(3)...BLACK DEATH (1346-1353)\n(1346) kum in (1353) karlak ah hin Europe ram, Asian ram le Africa ram ah a rak cangmi BLACK DEATH tiah min an rak bunh mi pa-leki zawtnak ruang ah a thi mi hi tan(75) in tan(200) karlak hi an rak thi. Cu zawtnak pi cuu Asian ram in a rak i thawk i Arab miphun thilphor tilawng cung ah a rak um tawn mi zuu sin in FLEAS timi siivai, rugnrul ruang ah a rak si.\nCu can lio ah cun Asian le Europe ramkhat le ramkhat tilawng in chawlet chawhrawl rak tuah ti cingling a rak sii ruang ah Arab tilawng pawl hi Europ ram pawl i tilawng dinh nak ah an rak i dinh pahtawn tik ah hin cu zawtnak cu Europ rampi tiang a rak i chonh vee. Cu lio i BLACK DEATH zawtnak ruang ah Europe rampi ah hin minung tamtuk an rak thih ruang ah Europe ram tuanbia ah cun caan chiabik zawtnak kan tuar kum asi tiin an rak ti.\n(2)...PLAGUE OF JUSTINIAN (541-542)\nPLAGUE OF JUSTINIAN tiah min an rak bunh mi zawtnak pi zong nih hin Europe ram ah minung taan tampi an nun nak a rak lak hna. (541) kum in (542) karlak ah hin Rome Empire tiah rak tii mi Byzantine Empire ram chung pi ah hin a rak cangmi a rak si. Cu zawtnak ruang ah cun a thi mi hi tan(25) hrawng an rak si i tilawng cung ah a rak um mi zuu pawl sin in FLEAS timi rungrul sin in a rak chuak mi asi.\nPLAGUE OF JUSTINIAN ruang ah hin Rome Empire pi i Constantinople timi khuapi chung ah cu zawtnak a rak i thawk ka lio hrawng ah cun nikhat chung ah a thi mi hi(5000) tiang hrawng an rak si tiah theih asi i a hnu nak ah cun khupi chung i a um mi minung hnarcheu hrawng lawng hi an nun nak a rak himbawm tiah tuanbia an tialmi ah rak hmuh khawh asi.\n(1)...ANTONINE PLAGUE (165 AD)\nAD (165) chan lio i a rak cangmi Plague Of Galen tiah rak theih mi ANTONINE PLAGUE zawtnak pi a hram a rak i thawk nak cu Asia Minor ram, Egypt, Greek le Italy ram pawl ah hin a rak si i zawtnak hrampi a thawk ning tu cu an rak thei kholo. Cu zawtnak a rak i phorh tu hna cu Mesopotamia ram in a rak kirmi Rome ralkap pawl an rak si. Cu zawtnak ruang ah cun a thi mi hi tan(5) hrawng an rak si.\nRome ralkap pawl hi Mesopotamia ram ah a rak um mi Seleucia timi khua an rak doh dih hnu ah hi zawtnak an rak i chonh hi a rak si. Rome siangpahrang Lucius Verus zong hi cu zawtnak in cun a rak thih hi asi lai tiah mifimthiam hna nih hin an rak ruah mi asi. Hi zawtnak hi Tuluk ram tiang zong a rak i chonh tiah tuanbia ah hin rak hmuh khawh asi.


Pu Trump Naupa Min Aung Hlaing Ruangah NLD Zong Mee Fir Ka Puh Ve Hna Lai An Ka Soisel Ngam Ka Zum Lo – Onlinenungak\nPu Trump Naupa Min Aung Hlaing Ruangah NLD Zong Mee Fir Ka Puh Ve Hna Lai An Ka Soisel Ngam Ka Zum Lo\nTrump naupa, Myint Aung Hlaing.Atutan anaa laknak kongah keicu mahti hin ka ruahning a si ve. Ka ruahning hi za ah za a si dih ka tinak a si lo nan anaa laknak kongah cun 100 chungah zatuak 40 hrawng cu a tel ve tiah ka ruah. Ka ruahning cu Kawlram Khrihfa dihlak nawn nih Trump nan dirpi nan ttanh tuk ruangah Pathian nih Myint Aung Hlaing hmang in dan an tat hna tiah ka ruah. A rengreng ah Myint Aung Hlaing zongnih Trump nih Biden vote fir a puhmi kongah Kawlram Khrihfa zongnih nan dirpi tuk le nan ttanpi tukmi cu a fiang tuk ve/a theih tuk ve. Mah ruangah NLD party zong mee fir ka puh ve hna lai an ka soisel ngam tuk lai lo, chimnak lam ka nei ve lai timi a fiang tuk. Mah ruangah nan ttanhtuk mi Trump nih Biden mee fir a puh bantuk in Myint Aung Hlaing zongnih NLD party mee fir puh ve cu a ngamh tuk cang. Aruang cu Kawlram Khrihfa tam deuh nih Trump nan dirpi mi cu Kawl ralkap pawl nih an I fiang tuk. Phundang in kan chim rih ahcun Trump a ttanhtu, Kawlram Khrihfa pawl nih khuachia ttha lo nan auhmi cu atu hi bel le kheng tum in nan tthawl tthan cu. Trump dirhmun le Myint Aung Hlaing dirhmun sining hi tampi a khat/a lo.\nA dang nolh cu nikum October/September hrawng thok in Trump le Than Shwe le Myint Aung Hlaing te cu unau rual an si ka rak ti lengmang cang voi 6 leng. Curuang ah Myint Aung Hlaing nih Trump nawl a cawn ve. Aruang cu an lungput le an ziaza le an ruahnak a khat. Laimi cheukhat zongnih nan ti vemi cu Trump I a thlaici tuhmi cu Kawlram ah a kheu nan ti. A hmanmi si. Aruang cu Mike Pompeo I a chimmi bia hna kha philh hlah u. Pehtlaihnak tampi a nei ve. Kawl ralkap nih a ttih bikmi cu USA ram hi a si ko. Mah ruangah Trump I a ttha lomi tuahsernak cu an I cawn ve. Aruang cu US nih soiselnak le mawhchiatnak kan cungah tuah awk nei hna hlah seh ti an duh caah a si ko. Mah ruangah thimnak a phichuak a dik lo, a hman lo ti lei in an I la ve. Kawlram ralkap nih hin UN zong an ttih lem lo cu. Aruang cu UN ah Tuluk le Russia nih an dirpi peng. UN cu a nem tuk fawn Kawl ralkap caah cun. Atutan anaa laknak kongah ka lungah a chuakmi hla funghnih a um.\nSalai Sun Ceu nih a sakmi “Nun man nei lomi maw nan rak si” timi hla a si. Kawlram chung I a ummi vialte hi vawlei ah nun man nei lomi tluk nan rak si cang ko rua ka ti.“Pa chankhat chuah ve I dawtmi colo ahcun ka thih siarem lai lo Cung Zingnu ka bawm law dawtmi co lainak ah” timi hla hi a si. Ram pakhat a chung I a ummi vialte nih vawlei cung nunchung I a dik a hmanmi Democracy uknak tep ve loin nunnak liam ko lai hi cu kan thih sia a rem hrim lai lo. A thimi zong an tampi cang. Cung Pathian nih a dik a hmanmi democracy uknak kan pe zau ko seh. Kawlram chung I a ummi minung kan dirhmun cu zeihe dah a lawh ti ahcun rawl thawthaw a phunphun kan tuah I mah cu thaw ngai le nuam ngai in kan ei lioah mitthalo ralbawi pawl nih an kan buaihnawh I kan rawlkheng le kan tthutdanh cabuai vialte cu an kan lehpiak dih I khim manh loin an kan zamter dih/an kan dawi dih.\nLaklawh in an kan tuah dih/an kan umter dih. Democracy uknak rim kan hnimh kan ti vial ah an kan lakkhanh diam ko/an kan chuhpiak ko. Trump ttanh ruang I hehtiah a au lengmangmi Lai pastor le evangelist pawl khoika dah nan si dih e? Ziah Kawl ralkap le Myint Aung Hlaing hna khi nan au hnawh len ve hna lo e? Ziah sandahpiah hna ah nan I tel ve lo e? Ziah hruaitu hna nan ttuan lo e ralkap uknak dohding ah, profet hna bantuk in? Keimah soisel le volhpamh lawngah maw Trump ttanhtu, Laipawl san nan tlaih lai? Myint Aung Hlaing le ralkap pawl hna khi kawlca hna in hei soisel len hna u law hei vawlpam len hna u ca. Biden nan au hnawh le fir nan puh bantuk in Kawl ralkap uknak ttha lo zong au hnawh len hna u law fir le hrokhrawl hna puh len hna u ca. Sandahpiah tik zongah va I tel len ve u ca. Trump nan ttanh ruangah nan palh I rawl-ulh in thla rak cam u kan ti hna nan nan duh lo ruangah dantatnak fakpi kan tuar cang hi aw. Kawl ralkap ttha lo nih kum tam nawn ceilak tein an kan phomh rih lai hi.\nKawl ralkap cu an puar, an hrang, an ttha lo, mitlaih an hmang I mithah an hmang ruangah nan ttih hna I cutluk pi cun nan soisel ngam hna lo I nan auhnawh ngam hna lo. US cu democracy ram a si bang in luatnak le zalonnak le nuhrin covo biapi tuk in an chiah ruangah hehtiah Biden le a party hna duhtawk tein nan soisel ngam hna I nan auhnawh ngam hna. Kawl ralkap ttha lo cu nan ti ngam ti hna lo. Chinmi hrimhrim cu politics kong ahcun kan ralchia tuk. Karen nungak pahnih hmanh khi kan tluk hna lo. Uknak ttha lo a chuah tikah innchung ah umphung a si tilo/I benh phung a si tilo. Lengah chuah in lam cungah sandahpiah dih a hau cang. Sandahpiah cu a phun2 a um ko lai. San an tlai dih cio ko lai. Nan Kawlram sining tuak tik ah lamcung bak ah chuah in sandahpiah a hau. Mi tampi nih nan I thawh I atuchan cu social media chan a si I minung kan fim tuk cang. Thil ttha lo le din lonak thuh khawh a si ti lo ruangah uknak hi a thleng zau ko lai tiah nan zumh. Uknak thleng zau cu kan dihlak te duhbikmi a si ko. Nan cucu a tak ah fawi dawh a si ti lo. Kum tampi rau dawh a si cang. Ralkap butkedanh hnawtpiak le ralkap tang 3/4 awnglo pawl kha boss le sayakyi ti auh in kum tam nawn hmang rih dawh kan si ko hi. Kum 60 chung nawn a phunphun in duh lonak kan langhter nan thlengnak taktak cu a chuahpi kho lo tikhawh a si. Curuangah atutan cu fak chinchin in kan I zuam a hau lai.


Laimi Nih Theih Bak Ding Covid-19 Zawtnak Kan Ngeih Sual Ahcun Na Tuah Hrimhrim Le Na Theih Hrimhrim Dingmi – Chin World News Evening\nLaimi Nih Theih Bak Ding Covid-19 Zawtnak Kan Ngeih Sual Ahcun Na Tuah Hrimhrim Le Na Theih Hrimhrim Dingmi\nApril 13, 2020 April 13, 2020 Salai Van Theihtlei\nCOVID-19 ZAWTNAK KAN NGEIH SUAL AH CUN: Tulio zawtnak kong ah hin, cozah lei siseh, siizung lei siseh, ralrin an kan pek. Mipi zong nih kan mah le thiamning, tikhawh ning, sikhawh ning in kan i ralring cio. Asinain ralrin len zong ah i ruah lo ning in rian kan tuannak ah siseh, dawr kan kalnak ah siseh, a phunphun in zawtnak hi tonkhawh cio kan si ko. Mit i hmuh khawh lomi i ralrin cu a fawimi thil asi loh! Hi zawtnak hi aho hmanh, tong hlah usih, zaw hlah usih ti cu kan duh, asinain kan duh bantuk in thil cu kal khawh thlu rai asi fom loh! Kan ton sual asi zong hmanh ah hi ti phun hin khua ruat usih law tiah.\nNA THIN PHANG HLAH, TIH TUK FAWN HLAH! USA ah minung 525,559 hrawng a check mi le zawtnak angei tiah an hmuhmi hna an si. Hi ah hin a check lomi minung tor le cheng an um rih. Hi zawtnak in athi mi an si tiah an ruahmi han hi, minung 28755 hrawng an si. Zatuak in chim ah cun, minung 5.4 % hrawng an thi tinak asi. Vawlei cung dirhmun cun, minung 1.7 million an ngei, cuchung ah minung 110,000 hi athi mi an si. Zatuk in chim ah cun, minung 6.4 % hrawng an thi tinak asi. Vawlei cung ah siseh, US ah siseh, zawtnak checkmi nak in check lo mi hi alet in kan tam deuh. Azaw ko mi aa check lomi tor le cheng an um. Cucaah ataktak tiah cun hi zawtnak a ngei mi minung 100 ah minung 1 or 2 ( 1 0r 2 %) hrawng kan si hnga maw? Cucaah kan theih ding cu zawtnak a ngeimi minung 96 -98 % hi cu an thi loh. Acheu an dam diam cang, a cheu an I thlop lio. Acheu cu ka zaw maw zaw lo an ti hrawng ah an dam. Angaingai ti ah cun, athi mi a tam u cu zawtnak dangdang in a rak kuah lio mi, a zaw lio mi pawl, a derthawm cang mi, tar nu tar pa, tibantuk an tam. Cucaah hi zawtnak I a donghnak hi thih asi hrimhrim loh. Pathian thawng in athi lomi 96-98% pei an si ko hi. Ataktak ah cun, vawlei cung ah nikhat ah minung 150,000 lengmang hi kan thi an ti.\nwww.worldometers.info ( April 12,2020) 4: 00PM rate nih a langhter mi ah cun, tu kum chung ah hin, Flu-136,769, Malaria-275,843, Suicides -301-565, HIV/AIDS 472,749, Alcohol – 703,359, Smoking – 1,405,840, Cancer -2,309,662, Rawltam tihal in- 2,382,324, Nau thah-11,954,253 in an thi ati. Cucaah Covid-19 in athimi hi zawtnak dang athimi he tahchunh ah cun atlawm cem bak asi lehlam. Chimtlak lo asi. Hitluk in abuainak le hna ahnawhnak thamtham cu arangtuk akarh ning, sii duhning in an ser manh loh, cun vawlei cung siipuaizii-business vialte ahnursuan caah asi ko cuh! Cucaah na thi lai loh! Na thin phang hlah. Na nunnak hi Bawipa ta asi. Pathian nih satan cu ka fapa Job khi harnak na pek khawh ko nain anunnak cu dekkhat zong na tawng kho loh, kei mah ta asi ati. Job 7 : 17, ah Job nih, Minung hi zei dah asi i hiti ko hin, biapi ah na rel Bawipa. A cungah na ruahchannak na chiah i,zing fa tein ziah hme minung hi na veh peng ee ati. Ziah hme na ka thihter ko lo, thih ka duh tuk cang ee tiah a au, ahrum, a hauh nain Pathian nih na thi lai loh, kei mah nih na caah kan timh piak mi aum rih ati. Pathian nih thil tampi an timhpiak mi aum. An ven ko, zingfa tein zaan fa tein Bawipa nih an veh ko.\nNA NING ZONG ZAK HLAH: Hi zawtnak I kan zawt tik ah, ningzah ding a pel te hmanh a um loh! Sual zong a si loh, hawi hlei in vanchiat tuk le puichimh zatlak ton zong asi hlei loh! Pathian nih ka sual ruangah, aka hrem, dan aka tat ti zong ah kan ruah awk asi tiah ka ruat loh! Sual ruang ah dantat le thih ter siseh law, vawlei ah anung ding hi kan um ti lai loh! Cu nak cha cun ka dam lo tik ah, Bawipa duhnak tu kawl I zuam usih law, amah sin ah thazaang la usih law cucu atha deuh.\nNA CA RELMI THLENG: Social media pawl nih kuakzuk in athi mi, hi zat zat an kong an tial loh! Nauthah in athi mi hi zahzah kong an tial loh. Hi zawtnak kong cu thi deng in an tial. Aruang cu business le politic he ai tlai mi asi caah asi ve. Cucaah tor le cheng tih anunnak, ralrin ding tipawl an tial peng rih lai. Tuanvo ngeitu zong na si lem lo caah zawtnak kong update theih na herhnak aum loh! Hi zawtnak arel tuk mi poah hi an lung re athei khun, an khuh men ah kan zawrua an ti. Lungretheihnak lawng kan I miak. Cunak cha cun,bible ca rel, sermon pawl ngai, thlacamnak in caan hmang, hla hna ngai, online ah, youtube ah fimnak akan pemi resourse pawl tor aum, cucu rel hna, Tamtuk nai hlawk lai. Nihin lungretheihnak pin ah thaizing I acangdingmi lungretheihnak kha nai chap a herh loh!\nI HLAT DEUH / VAI THAWN DEUH: Hi zawtnak ka ngei kho men timi nai lunghrinh ah cun, cun testnak in nai test I positive ( na ngei) an in ti sual ah cun, nan chungkarh he I hlat colh. Siizung lei nih kha tikhan um an in tining zulh I zuam, rian tuan lo in um, inn ah um an in ti ah cun, ihnak khan ah a dang tein um, rawl na khaan te ah ei, na kheng le na hrai a dang tein hmang, zuunput a dang tein hmang, midang sin ah chuah lo bak I zuam, na chungkhar , hawkom, rualchan he umti lo I zuam rih, mitkhuh vuai tein it, na thazaang thawnnak caah din ei I zuam. Nangmah he a luancia mi zarhkhat na um ti mi kha thawng thanh ve hna law atha. An mah zong I ralring hna seh. Na umnak na chungkhar kha leng ah chuak lo in I erh uh! Cu ti kan um cio ah cun, akarh ngaimi zawtnak hi, azor thluah mah ko lai arauh hlan ah. Nangmah hrimhrim zong na dam colh ko lai.\nTHUP DUH HLAH! Social media le zapi sin ah va thanh thengmang khi ahau lem loh, cun thanh ko ning na ti zong le apoinak aum fawn loh. Atha thiamthim ko, nang mah privacy thil bak asi. Asinain na pastors te le nangmah he aa naihniam mi cu chim hna law, na caah thla camnak le thazaang peknak in an in bawmh khawh lai. Cun na pawngkam minung zong kha an I ralrin kho ve lai cuh! Hihi kamkhat cun hi zawtnak dohnak caah kan rak I bawmh cio asi ve.\nATHABIK IN I RUAH CHAN KO: Athukbik muihnak chung I David aum lio ah, Bawipa ka thi ko lai ati loh! Athukbik mi muihnak chung in ka um lio ah nangmah nih na ka um pi, cucaah ka tih lai loh. Na thengthunh le na tanbo hna nih ka hna an ka ngamter tuk ati. Ahlan bantuk in na inn cu ka inn asi lai ati. Siangpa hrang ah na ka ser than lai, na ka chuah than ko lai tiah ruahchannak he Bawipa sin ah lawmhnak achim. Na dam than lai, biakinn ah kan I tong than hna lai. Nuam tein kan leng ti hna lai. Bawipa nih daihnak le lomhnak, hnangamnak in pe hna seh. John Za Thleng (CEBCindy)\nTlangval Bawi Ceu Uk Ruak Thlahnak Lung A Fak Kho A Chungkhat A Ruak Hmaiah An Thu Kho Lo-Live Video


Esther Dawt Chin Sung Hmanthlak Thar Pawl Cu An Mak Bak Ko, Aa Dawh Ngamsam – Chin 11 News\nEsther Dawt Chin Sung Hmanthlak Thar Pawl Cu An Mak Bak Ko, Aa Dawh Ngamsam\nPosted By: Chin News September 13, 2020\nAw-zai in siseh, muisam dawhnak in siseh Chin mipi nih kan I zohthla taktak mi le kan Arfi a si mi kan farnu Esther DCS nih tuzing ah a hmanthlak thar pawl a rak phozar than.\nEsther hi hlasak thiam le aw-tha lawng a si lo, a mui hrimhrim ai dawh tuk, a hmanthlak pawl zoh ah hin Laimi nih kan uar ngai mi hna Korea actress pawl hna nak hmanh in Esther hmanthlak zoh hi lung a hmui deuh tuk.\nTuzing ah Esther nih a hmanthlak pawl a rak post pah in ca a tial chih mi te cu “lungre thei le thinphang in nan um mi nak cun chungkhar he nuam tein tlonlen le khuasak I zuam cio hram uh. Hla dawh in kan hlawi khawh rih hna lo hmanh ah ka hmanthlak pawl hi nan dihlak zoh ding in ka rak langhter than” tiah zong a rak tial chih hi a si.\nEsther hi cu zei bantuk in a um zong ah a hmanthlak pawl hi zoh a dawh tuk lengmang mi a si. Asinain tutan cu a thau deuh ngai mi a lo, a hmai a pum thiam ngai cang ko nain a dawh tuk rih thiamthiam ko.\nLainu muidawh le aw-tha, uar a um bak ko.\nHmailei zong ah Lai miphun min a that ter tu a si chin lengmang lai ti zong ruahchan nak aum ko.


TUUFA ZANRIAH | Radio Veritas Asia\nIsrael tuanbia ah thil khinnak bo pakhat i raithawinak cu Lanhtak puai a si, Izipt ram in Israel mi hna cu an hung chuak. Lanhtak puai ah khan Pathian nih Israel chungkhar cio hna kha do a tlami tuu nan lak lai i nan thah lai, cun a thi kha innka tungah nan neh lai. cu ti tuah ahcun, fater fa hna cu thah an si lai loh. cu ti tuah lo ahcun, fatir fa hna nih khan zaan ah an thi lai, cu fatir fa hnasinah cun an sa`til run zong an i tel ve lai (Ex. 12:1-23). Raithawinak i hmanmi tuu cu mi tlanhnak ah a thi, chungkhar hna i fater can ah khan. Lanhtak puai zong cu tlanhnak tuahnak caah khan a si, a sullam cu “cawk `than” tinak kha a si ko.\nPathian nih Israel mi hna cu an fater hna lawng kha a luatter hna loh: Pathian nih cun tlangbawi “Pennak” a thiangmi ram kha a pek hna. (Ex. 19:6) ram pakhat amah nih amahta a si mi fater fapa tiah a auh hna. (Ex. 4:22)\nCun Pathian nih Israel mi hna kha kumfa tinte Lanhtak puai nan tuah lai a ti hna, cun bia zong kha a cah hna i anmah nih khan `hangthar mi hna sinah biaknak phung nan chimh hna lai, tiah a ti hna. Nan fale hna nih, zeiruangah dah mah pumhnak hi nan tuah tiah an hal hna ahcun, hitinnan ti hna lai, “Mah hi Bawipa Lanhtak puai caah kan tuah mi a si tiah, nan ti hna lai, zeicahtiah Izipt ram i Israel mi hna innkip ah a lan, cu zong cu, Izipt mi hna a rak thah lio can ah khan a si (Ex. 12:26-27).\nBiakam ram i an luh tikah, Israel mi hna nih nifa tinte Pathian sinah raithawinak kha an tuah, atu ah cun, uknak phung (Law) nih khan a hruai cang hna, hi kong cu Leviticus, Numbers le Deuteronomy hna ah khan kan hmuh. (Leviticus 7-9, Numbers 28, Deuteronomy 16) hna kha zoh hmanh.\nBIAK`THENG TUAH MI RAM\nJERUSALEM CU SIANGPAHRANG KHUA LIPI AH AN SER\n960 B.C hrawng ah Jerusalem Biakinn pi kha fek tein rak dirh a si. Israel mi hna zong nih rumra ngei ngaiin Pathian sinah nifa te raithwinak kha an peek. Nikhat ah hin tuufa pahnih lengmang tlangbawi nih raithawinak a tuah, pakhat kha zingah raithawinak ah a pek i a dang pakhat kha zanlei ah raithawinak ah a pek. Cucu ram pumpi sualnak ngaihthiamnak caah a si. Cu raithawinak tuah cu a herh hrimhrim mi a si; asinain, nikhat chung, meikhu cu a dang, mah bing tein raithawinak rak tuah mi he i fon in an tho lengmang. Meheh, cawtum, `huro, Laileeng le tuukawng hna kha nganpi in an ser mi dar biak`heng cungah an pek, hi biak`theng cu thlilak pi ah a um i Biakinn pi a chunglei luhnak kutka ah a um. Hmunthiang an timi Biakinn pi ah a um mi cu biak`heng raal ah a um, cun “A thiangmi lakah A thiangbik mi” Pathian umnak hmun cu a hlat deuhnakhmun ah a um ve. “Rimhmui an khanghnak Biak`heng cu “A thiangmi lakah a thiangbik mi hmai ah khan an dir ter. Tlangbawi hna lawnglawng kha Biakinn chung zungkhan luhnak nawl an peek hna; A sangmi tlawngbawi lawng kha A thiang mi hmun lak i pakhat ah khan a lut kho, caan thawite chung lawng a lut kho, kumkhat ah voikhat lawng a si fawn, sual ngaihthiamnak Ni, Yom Kippur ah. Tlangbawi sang mi zong cu misual a si ve caah Pathian hmai ah um awk ah aa tlak ve loh.\nJerusalem Biakinn nih hin `tha ngai in an tuah mi raithawinak cu hlan ah a rak cang mi kha a si. Hi hmun Biakinn an saknak cu Melchizedek nih changreu le mitsur a rak peknak hmun kha a si. Cu ka ahcun Abraham zong nih a fapa kha raithawinak ah a pek ve, cun hi hmun ahhin Pathian zong nih ramkip khamh awk ah chiatserh biakamnak kha a ngeih ve, Biakinn cu pekchanh pengnak hmun ah ruah a si, hi phung hram bantuk ah an chiah mi ah hlaan i Abel raithawinak kha an lawhter. A ngan deuh mi raithawinak cu a um ve i, cucu Lanhtak puai rawl danghnak kha a si. Jerusalem khua kha ram thianghlim a rak tlawng mi million pahnih le a cheu hna nih an rak kulh, kha hna kha vawlei lam hlatpi in a ra mi hna an si. Kumzabu pakhatnak Judah mi hna tuanbia ah Josephus nih record (roca) a rak `tial mi kha a um, a can cu A.D 70 kum Lanhtak puai ah khan a si. Thla tampi chung Rome mi hna nih Biakinn an rak hrawh hlan ah, cun Jesuh nih Van a kai hnu kum sawmli ah- tlangbawi hna nih million pakhat i `hen hleinga tuufa hna kha Biakinn biak`heng caah an rak peek-an fianter mi cu 256,500 kha a rak si.\nA CHUNG LE A LEENG\nBiaknak phung nih hi raithawinak hi a lawnter kho hnga maw? Sihlah, Khangh thawinak ti mi zong hi, amah lawnglawng in cun, a zaa ding kha a si loh. Pathian nih chunglei in raithawinak kha a hal. Salm hla phuah thiam pa nih a thanh mi ah “Do a tla mi Pathian sin ah a si,” (Salm 51:17) a ti. Profet Hosea zong nih Pathian sinah hi tin a chim. “keimah cu a fekmi dawtnak kha ka duh, raithawinak kha ka duh mi a si loh, Pathian fimnak cu khanghthawinak peknak nakin a `tha deuh (Hosea 6:6).\nAsinain raithawi pekchanhnak rian kha a taang rih. Jesuh Judah phung a zulh ve zong kha kan hngalh cu zong cu raithawinak ah khan a si. Amah nih khan Jerusalem khua ah Lanhtak puai kum fatin te a tuah; i tuufa raithawinak sa zong kha a ei ve tiah ruah a si, a pakhatnak ah a chungkhar he, cun a hnu deuh ah Amah a zultu hna he. A hnubik ah, hihi cu, a duh thimmi kha a rak si loh. Tuufa an hman mi cu zumhtlak mifel a si mi Judah mi hna nih Pathian he biakamnak thar tharter `thannak caah khan a si, Jesuh zong Judah mi, mifel mi kha a si ve.\nLanhtak puai cu a sawhsawh siloin a biapi mi Jesuh nunnak caah a si ve. Mah hi cu mission rian a `tuannak caah a herhtuk mi a si. Chikkhat te tuah ding mi a si. Jesuh cu Tuufa a si. Jesuh nih Pilate hmai i a dir tik ah hitin aa `ial ve. “Hi can cu, Lanhtak puai ca i rak i timh tuah lio can kha a si: Suimilam pa 6 tluk ah khan a rak si (19:14) JOhn nih a hngalh mi ahcun, Suimilam 6 pa timi cu tlangbawi pawl hna nih Lanhtak rawl danghnak puai ca i tuu an rak thah a hram thoknak kha a si. Cun mah hi a rauh hlan ah Pathian Tuufa raithawinak kha a si colh.\nJohn nih a chimmi ahcun, Jesuh ruh kha a zeihmanh khiah lo ding a si, cucu Bible ca a tlinnak ding caah a si. (19:36) Cu Bible ca cu Exodus 12:46 ah a um, cucu rak chim cang mi bia a si bantukin Lanhtak puai tuu nih cun a rawk mi ruh a ngei lai loh tinak a si. Cun kan vun hmuh`than mi ah Pathian tuufa cu Lanhtak puai tuu bantukin, aa phut aa tlakmi peknak, a tak a tlingmi kha a si.\nHI ka zawn `thiam`thiam ahhin, John nih a chim mi ah Jesuh a zohkhenhtu hna nih a thor mi mitsur zu kha an vun dawp piak in an dinh a ti (John 19:29, Exodus 12:22). Hyssop cu phung nih a onh mi Lantak puai i tuufa thi neh mi kha a si. Hi a fawi mi te tuahnak nih a thar in le a tling mi tlanhnak kha a hmuh sak mi a si. Cun Jesuh cu hi tin a au, “A dih cang”.


A poi ko:Trump caah thawngpang’Chia ngai ruah lo piin a van chuak than e. – Lai Lungrawn Post\nA poi ko:Trump caah thawngpang’Chia ngai ruah lo piin a van chuak than e.\nJanuary 25, 2021 January 25, 2021 admin Thawngpang\nPresident tthing Presidents paohpaoh hi an Rian an i dinh hnu ah Pension pek an si tawn. Atu tan zong President Donald Trump zong pension ah $221,400 tluk ahmu ding asi ve. Nain Senate nih abia an ceih piak lai i a sual ko tiah an hmuh asi ahcun Tutan a pension hmuh ding hi ahmu lai lo.\nA poi ko:Biden caah cun’Ngeichia taktak asi cang’Minung tamtuk nih hnu an chit cang.


USA phungning te in Trump a tling lai tiah an chim. Trump hi Mifim a si – Onlinenungak\nUSA phungning te in Trump a tling lai tiah an chim. Trump hi Mifim a si\nUSA phungning te in Trump a tling lai tiah an chim. Trump hi Mifim a si ,thildik a kalpimi pa a si. Sualnak eihmuarnak le mah panghui a duhmi pawl nih an huat taktak. Tuzing cu katho I news ka rel. Pennsylvania cu US Supreme court justice ah tazacuainak an luhpi cang. Trump sihni nih Trump sihni hi mithiam Sang taktak le thil tikho taktak a si. Michigan zong zahan ka tial cang, Arizona, Nevada, Georgia, Pennsylvania le Wisconsin cu vote relnak seh cu a dihlak zohthan dih a si lai. Tutiang Audit tuahmi ah an hmuhchuahmi cu a mak tuk cang kha.\nTrump nih Pennsylvania cu vote lih a tamtuk le a tu Audit a tuahmi nih an relcawklo a ti. Amak hi aw. Martial Law hman a hau ti lailo. Cun tukum I milu relnak Census le vote thlami zat a dik lomi tamtuk a um timi ka rak tial cang kha.Supreme court justice zong an lung a fim ruangmang te lai. Trump a dirkamhmi poah news an thangcho mipi nih an uar hna. Trump a tanh duhlomi news poah an tla cang.\nTrump zong hi Pathian nih fek deuh in ka bochan seh ti a duhnak a si ve. USA ram sersiamak ah hitluk in Pathian lianngan thawnnak nih a dirpi zungzal. CNN news cu fak taktak in a tla ruangmang cang ai. Laimi lakah Trump dirkamhtu cu mipi nih uardeuh an si ve cang. Trump dirkamh lo poah an tla ve ai. Ahohmanh kan nikhat dih kan thiamhnak tu ai dang , kanthil tikhawhnak ai dang ve.\nMirangholh a thiammi hi Mifim an si dih fawnlo . Athiam lomi zong mihrut kan si dih fawn lo. Pathian mit in cun a mah a tihmi le ai bochan mi khi thlarau mit a aumi khi Mifim a ti hna. Joseph Thawng Z Ting


“Mipi nih SAC he biaruah ding an duh lo”: US Ambassador hlun Scot Marciel he biaruahnak – THE CHINLAND POST\nThe Chinland Post | 2022 May 19 – Myanmar ram ah State Administration Council (SAC) nih hramhram in uknak a lak hnu ah, hramhram in thil a tuahnak pawl, ramkhel he pehtlai in thong a tlami pawl thlahpiak ding le a dohtu pawl he biaruah ding in ramdang nih forhfialnak cu zeirel loin a um.\nNitlak lei ram pawl nih phihkharnak an tuah hnawh ko nain a pawngkam thazang ṭhawng a simi India le China nih cun anmah chawleh khamnak ca lawngah an i zuam. Association of Southeast Asian Nations (ASEAN) nih cu kong he pehtlai in ruahnak adang cio an ngei i a cheu phu nih SAC he pehtlaihnak an tuah bantuk in a cheu phu nih a dohtu National Unity Government (NUG) he pehtlaihnak tuah ding in an hal ve.\nMyanmar ram buainak tawlrel khawhnak ding le ramdang teltumnak cungah Myanmar ram he pehtlai in US Ambassador 2016 in 2020 tiang a rak ṭuan i atu Stanford University ah a ummi Shorenstein Asia Pacific kherhhlainak zung ah rian a ṭuanmi Scot Marciel le The Irrawaddy thawngzamh biaruahnak cu The Chinland Post nih a tlak ning in Laica in leh chinmi a si.\nThe Irrawaddy: Hramhram in uknak lak a si hnu ah ngaihchiatnak thil tampi ton a si. SAC an dirhmun thlen khawhnak ding asilole an zia ṭhumhter khawhnak ding caah hnekchihnak lawng nih a zat lo. Ramdang le ASEAN phu hna nih Myanmar ram mipi hna hi zeitindah an bawmh ding a si tiah na ruah?\nScot Marciel: Ka ruahmi thil pahnih a um. A pakhatnak cu ASEAN nih hi buainak hi a tawlrel kho lai tiah ka ruah lo. A fiangmi cu ASEAN lawng nih cun a tawlrel kho lai lo. ASEAN hnatlaknak 5 hi tinhmi ngei tein biakhiahnak rak tuahmi a si nain a tak rianṭuannak a um lo i ka ruahnak ahcun, a tu Myanmar ram sinning he zong aa tlak lo. Cucaah, ASEAN hnatlaknak 5 rinhchannak hi palhnak a si lai. SAC nih zeitikhmanh ah a thin a ṭhumh lai lo caah ASEAN hi sualphawt tuk awk a ṭha lo.\nA pahnihnak ka ruahmi cu NUG le SAC a dohtu pawl he ṭha deuh in tonbiaruah an herh tiah Malaysia ramdang lei Minister nih zapi theih in ruahnak a cheuhmi kha a biapi. American i a pahnihnak ramdang lei Secretary Wendy R. Sherman nih Daw Zin Ma Aung cu Washington D.C ah a ton kha hmuh khawh a si.\nThe Irrawaddy: Tlangcung hriamtlai phu pawl le NUG hi American le ASEAN nih tonbiaruahnak an ngeih ding ah a ṭhabik thimnak si tiah na ruat maw?\nScot Marciel: Cheukhat minung nih NUG hi an lungtling dih lo ti cu ka theih. Asinain, NUG cu SAC nak in a let tampi phungning tein a biapi deuhmi a si cu a fiang. NUG le Myanmar ram hi Democracy lam cungah kal kho ṭhan ding in aa zuammi pawl he pehtlaih hi hmual a ngei tiah ka ruah.\nThe Irrawaddy: ASEAN hnatlaknak 5 hi a kal kho lo i mipi nih an chim lengmang caah ASEAN he pehtlai in ceihhmainak a um. Kanmah zong hntlaknak 5 i a rawl tarhmi kan si. U.S le nitlak lei ram hna nih Myanmar ram buainak cu ASEAN kut cungah an apmi hi an ceih ngai. ASEAN hi thil a tuah kho lo, Ṭhawnnak a ngei lo, Myanmar he pehtlai in a tlamtlinhmi a um tuk lo kha theih a si. Zeiruangdah nitlak lei phu hna nih Myanmar buainak hi ASEAN kut cungah an ap?\nScot Marciel: Tlukruang tein ka chim a si ahcun, American nih atu buainak hi ASEAN nih a tawlrel ding a si tiah ruahchan ding a si lo. Biatak kan chim a si ahcun, atu buainak a tawlrel kho ding ramdang ram pakhat hmanh a um lo. ASEAN nih a bawmh khawh lai. Cucaah, hnatlaknak 5 le adang thil kong a phan ṭhan lai.\nHnatlaknak pawl ṭuanchuah a si lo lengah a sinning he aa tlak lo. Kahdaihnak kan chim a si ahcun, SAC nih hramhram thiltuahnak a dirter i dai tein duhlo-langhternak nawl a pek ahcun hmual a ngei lai. Asinain, cu bantuk in a si kho lai tiah a ruatmi nan um maw?\nA pahnihnak cu biaruahnak a si. Myanmar rammi caah chim ka thiam lai lo nain mipi hna nih SAC he biaruah ding cu an duh lo. An ṭhawnnak thlak ding lawng an duh. Ramdang nih a tak in ṭuanchuah khawh a si lomi biaruahnak hal len loin mipi pawl an thachuahnak kha a hnatlakpi ding a si.\nThe Irrawaddy: Ahlan ah American cu Myanmar ram Democracy phung a dir khawhnak hnga thapetu ah a biapi bik a si. 2008-2009 lioah Asia kong he pehtlai in biatak thlak le biaruahnak telh in Myanmar phung caah a biapi bik Campbell a um.\nSualpawtnak le conglawmhnak phungning tein phihkharnak tuah a si ko nain thlennak a um ahcun kan hnawh ṭhan lai tiah rak chimmi a um. Culio i SAC le a dohtu karlak ah a tluangmi pehtlaihnak a rak um. American nih ASEAN biaruahnak in Myanmar ram buainak hi 2000 hnu lio bantuk in thangzang chuah in a ṭuan kho ti lai maw?\nScot Marciel: Mah biahalnak hi a ṭha tuk. Myanmar ram Democracy, Daihnak le Federal dirhmun a kal khawhnak ding ah American le Biden cozah nih hnatlakpinak a ngei. Asinain, keimah ruahnak ahcun, Myanmar ram ah Democracy a len khawhnak hnga a tuah khawh dingmi thil ka ruat kho lo.\nRalbawi hna nih a tak rianṭuannak kha an lung ah a um lo i ṭhawnnak lawng kha an ruah caah American siseh, ASEAN siseh thimawk tampi an ngei lo. Ṭhawnnak an tlaih khawh nak hnga caah a mipi zeitindah a tuah hna timi kan hmuh cang.\nCucaah, palai hna caah lam a bi cang timi hi a fiang. Cozah rian ka ṭuan rih i ka ruahnak ah zeibantuk ruahchannak hmanh a um ti lo caah SAC he biaruah ding a si, an caah ruahchannak ser i zuam, an rianṭuannak thlen khawhnak ding caah, thuk piin khuaruah ding ah tha a tho tiah ka chim a si ahcun harnak caan ka tong ko lai.\nThe Irrawaddy: Hriamnam phihkharnak telh in a dang phihkharnak, hnek chih ding a si tiah na ruat maw? ASEAN le China, India le Thai bantuk ram hna tah zeitindah na hmuh?\nScot Marciel: A tulio caan ah thim awk tamtuk a um lo. A tlawmbik Myanmar ram hi Democracy lamcung phak khawhnak ding caah biaruahnak hi ruahchannak a um lo. SAC nih ram daihter in le hmual ngei tein a uk kho lai tiah ka ruat lo. Cucaah, a ṭhabik cu SAC phihkharnak, adang lam in hneknak le ramchung ramleng hneknak nih a ṭhanchoter bik lai tiah ka ruah. Asinain, a fawimi thil a si lo.\nThe Irrawaddy: Myanmar nih rari kaupi a ngeimi China le ralzaam hna dornak a pe duh lomi Thai bantuk pawngkam ram kan ngeih hna. Buainak ruangah annih zong thilrit an ing. SAC siseh, Democracy cozah siseh, zeibantuk cozah poah China nih a hnatlakpi hna. China le Thai nih zeihmanh tuah loin SAC hneknak tuah ding cu a har. Na lungtling ve maw?\nScot Marciel: A lenglei hneknak he pehtlai in riikhiahmi a um ti cu ka hnatla. Cucaah, a fawimi a phichuak a um lo. Myanmar rammi dihlak ngawt in SAC hi doh a si ko nain China nih SAC hnatlakpi ding in a thatho. Mah zong hi aa thleng lai tiah ka zum lo.\nSAC nih ṭhawnnak a ngeih deudeuh poah ramri ralzaam le buainak a lut chin timi cu Thai cozah nih a hmuh te ko lai tiah ka ruat. Thai nih amah lam tein hneknak a tuah lai, SAC zong nih a lam awn khawhnak hnga hneknak a tuah ve lai tiah ka ruah. Cuti an tuah lo a si ahcun, a fak tukmi minung le minung i bawmh khawh lomi buainak telh in buainak cheukhat Thai nih a tuar te ko lai.\nThe Irrawaddy:“Minung le minung bawmhchanhnak” timi biafang na hmanmi hi a ṭha tuk. SAC nih cu kong he pehtlai in a thluak a buai tiah kan theih. Asinain, Myanmar rammi sinah ramri lonh in bawmhnak a phanh khawhnak hnga caah cun Thai hi a biapi bik a si. Hramhram in uknak lak a si hnu in American riansang ngeitu pawl an kal hi a tlawmbik voi 4 a si cang caah zeitindah na ruah? Bawmhnak pek dingah Biden cozah nih Thai cozah he fonh in rianṭuanṭi ding a si maw?\nScot Marciel: American le Thai karlak ah atu kong biaruahnak tampi a um. Zeipawl dah an i ruah timi cu ka thei lo. Ṭha tein ka thei lo. Asinain, ka ruahnak ah, American le Thai hi hramhram in uknak lakmi cungah an hmunning aa khat lo nain Thai le Myanmar ramri karlak i mipi bawmhnak a herhmi cungah tawlrel khawhnak ding lam an kawl ko lai.\nMyanmar i a hawikom ram a si ruangah SAC he pehtlaih zong hi Thai caah harnak pakhat a si timi hi hmuh khawh a si. Asinain, ralring tein tawlrel khawhnak lam a um tiah ka ruah. Cu bantuk biaruahnak cu Thai le American karlak ah a um tiah ka ruah. Cu bantuk biaruahnak thawng cun Myanmar rammi aiawh in ramri le ramri lonh lei ah bawmhnak phak ding in a ṭhawng deuhmi thazang chuahnak a si lai tiah ka ruah.\nThe Irrawaddy: 1988 hnu in Thai lengah American zong nih Thai-Myanmar ramri ralzaam pawl nih dornak nawl an halmi cu an sianh ngai cang. Tutan zong mifim pawl, zapi zaran minung pawl, thiamnak a ngeimi pawl, artists pawl le thawngzamh minung pawl Myanmar ram in zaam a si. Myanmar ram caah cun sunghnak a si ko nain an phaknak ram caah cun miaknak a si. Cu bantuk minung hna nih zatlang phu caah ṭhatnak nganpi an chuahpi lai tiah na ruat maw?\nScot Marciel: A si. Ka lung a tling ko. Cozah riansang tlaimi pawl bantuk in biachim ka duh lo. Asinain, American le adang hmun ah dornak nawl a halmi ralzaam hi vawlei pumpi hmunkip ah um a si caah ralzaam cohlan hi a rangmi rian a si lo. Na chim bantuk in American nih Myanmar ralzaam pawl a cohlannak hna kong tuanbia a ṭialmi ram a si. Cuticun a si rih ko lai tiah ka ruah.\nMipi tampi nih an umnak ram ah kir in ṭhatnak chuahpi an duh ko nain thil sinning nih a pe lo. Ram chungin a chuak duhmi cu American cozah nih a cohlan ko lai tiah ka ruah. Asinain, atulio vawlei pumpi ah ralzaam an tamtuk i rian pakhat in ṭuan a hau.\nThe Irrawaddy: A dang ram bantuk in Myanmar rammi hna nih atu bantuk ralkap si loin a fimthiammi ralkap a herh. Mipi hna nih zeiruangdah hriamtlaih in an doh tiah na ruah? Myanmar ralkap kong na rak ṭial. Ralkap chung le himnak kong kan ruah ta law kan duh ko?\nScot Marciel: Hriamtlaih dothlennak dah ti lo adang lam a umti lo tiah mipi hna nih an ruahmi dirhmun tiang a phak hi ṭha lo. Zeitin hmanh in bia ka khiak kho hna lo. Vanchiat bak a si ko.\nAsinain, SAC nih mipi hna dai tein duhlo-langhternak cu a phih. Cucaah, mipi tampi nih hriam an tlaih cu ka ruahthiam khawh. Myanmar ralkap hi a biapi tukmi phu a si, lunhrual tertu phu tlawmte chung in phu khat a si ve tiah ramchung le vawlei pumpi mi cheukhat nih an chim caah mah ca ka ṭialnak hi a si.\nAsinain, ka hnatla lo. Thil sinning te chim a ahcun, lungrual tertu phu a si ding si ko nain cuticun a um lo. A tamtukmi ṭhencheunak le buainak a chuah tertu hrampi pakhat a si.\nRalkap chung ah a fiamthiammi ralkap siter a duhmi minung an um cu a fiang ko. Asinain, hruainak lei ah a sualtukmi le sualphawtnak in luatnak kha thuk piin hram a bunh cang caah ralbawi pawl he biaruah cu a si kho lo.\nMyanmar ram nih ralkap phu khat ṭha tein a herh. Asinain, cu ralkap cu mipi cozah sinah rian a ṭuanmi le thlennak nganpi a ngeimi ralkap a si a herh. Kum caan saupi a rauh tikah a ṭhencheu tukmi nunphung ser in mipi tuk loin nuhrin covo a upat a herh.\nBiakilh: Lehpalh sualmi le biafang relrem lo a um sual ahcun, rak kan theithiam hram ulaw ruahnak hun kan cheu te ulaw tiah ~Editor\nPrevious Myanmar ram ah bom ruangah hliamhma a tuarmi thla thum chungah zaa leng an si\nNext A zaam in aa thup lengmangmi ralzaam nun


Ralhrangbu Hriamnam Ngan Ruangah Laiza Khuapi Kiangkap Khuaci An Mui — Chin Miphun Tlangau\nRalhrangbu Hriamnam Ngan Ruangah Laiza Khuapi Kiangkap Khuaci An Mui\nKachin ram Laiza khua pawng ah SAC ralkap hriamngan 6 a tla August 3 zaan, Waimaw khua 58 battalion umnak pawng kahdohnak thawng pehtlai in a than lio ah KIO/KIA Central Office Laiza khua pawng ah SAC ralkap hriamngan 4 a tla.”Hriamngan pahnih hi cu Tuluk ram lei ah a tla. A dang 4 hi suimilaam pakhat chung, Laiza pawng ah a tla,” tiah khuami nih an chim.Hriamngan a tla mi ruang ah thihlohnak a um le umlo a fiang rih lo, tiah Kachin News Group nih a tial.\nRelchap: No Than Kap, Ngun Cung Lian te Paul C. Tha te bantuk in position ah kan buai lo i hangkaw taw cumh le cangvat seh ah kan buai lo eh. 21 Century Generation kan si cang hih. Kan miphun caah ho nih a tuan ah dah lohma kan chuah deuh lai thlairawl kan zun deuh lai ti khi kan ruah mi si…Kan nulepa nan ruahnak thurhnawm kha nan fale kan rawnh ti hlah uh kan cohlang lo.


Good News: SAC Ralhrang Cu An Lo Cang Lai, An Phaisa Hmuhnak Company Phih Piak Dingin An Lung A Ting Dih Cang - Chin Eleven News\nGood News: SAC Ralhrang Cu An Lo Cang Lai, An Phaisa Hmuhnak Company Phih Piak Dingin An Lung A Ting Dih Cang\nFrance zinan company Total nih ralhrangbu dantatnak ah tiin zinan le gas zuarnak in an hmuhmi tangka tampi cu ralhrangbu sinah phakter lo dingin an lungtling cang tiah Human Right Watch (HRW) nih Jan 20, nizan ah cathanh an chuah.\nA luancia mi Jan 18 ah khan TotalEnergies company nih HRW sinah a kuatmi ca chungah zinan le gas in hmuhmi tangka hna cu ralhrang sin phakter loin dantat phihkharnak tuah dingah France le US cozah upa hna he an chawnhbiaknak le US le European Union nih dantat phihkharnak tuah dingin biakhiahnak an tuah ahcun Total company zong nih kan zulh ko lai tiah an langhter.\nMyanmar ramchung i zinan le gas in hmuhmi tangka hna cu ralhrang sin phakter lo dingin TotalEnergies le nuhrin covo phu hna nih an lungtlin cang caah US le European Union zong nih a herhning in biakhiahnak tuah ding caan lak a herh ti lo tiah HRW i Director John Sifton nih a chim.\nTotal company hi 1990 in Myanmar ah nizan le gas cawh rian an rak thawk. Cu rian in an hmuhmi tangka hna cu Myanmar cozah ta a simi Myanma Oil and Gas Enterprise (MOGE) sinah an pek.\nFrance zinan company Total cu US zinan company Cheveron le MOGE he i bawm in rian an ṭuanṭi, asinain kan hnulei ah khan zinan le gas in an hmuhmi zatuak 80% cu Thailand cozah ta a simi PTT company sinah an zuar. PTT cu South Korea company POSCO he i bawm in China sinah an pek ve tiah HRW nih an cathanh ah an langhter.\nRalhrangbu nih cun zinan le gas zuarnak in kumtinte US dollar billion pakhat renglo an hmuh peng. Atu Total nih dantat phihkharnak a tuah a si ahcun an tangka hmuhnak zeimawzat a zor lai. Total nih dantat phihkharnak tuah dingin biakhiah a tuahmi hi Myanmar ram chung i zinan le gas cawh rian a ṭuanmi company dang le Thailand company PTT zong nih i zohchunh ding an si tiah HRW nih an cathanh ah an ṭial.The Chin Post\nMin Aung Hlaing Nih Chinram Lak Hrimhrim Dingin Thawng An Zamh Mi Cu An Phozar Viar\nUico Ralhrang Le KNU Karlak Kahdohnak A Fak Than, Hliamtuar Le Thi An Tam


Baibal Tuanbia: Sui Cawfa Kong - Jehovah Tehte Hna Web Site\nAw, aw! Mi hna cu zeidah an tuah lengmang? Cawfate sin ah thla an cam lengmang ai! Zeicahdah cuti cun an rak tuah?\nMoses cu tlang cung ah caan saupi a va um tik ah, mi hna nih cun: ‘Moses cu zei a can kan hngal ti lo. Cucaah hi ram in a kan hruaitu ding ah pathian pakhat in ser u sih! an rak ti.\n‘A ṭha ko,’ tiah Moses u Aaron nih khan a ti hna. ‘Nan sui tumbul kha i phoih u law ka sin ah rak pu dih u,’ a ti hna. Mi hna nih an sui tumbul cu an rak put tik ah, Aaron nih a tit hnu ah a thlet i sui cawfa pakhat ah a ser. Cun mi hna nih: ‘Hi cu Izipt ram in a kan chuahtertu kan Pathian a si!’ tiah an au. Cutik ah Israel mi hna cu puai nganpi pakhat an tuah i sui cawfa cu an biak.\nJehovah nih mah cu a hmuh tik ah a thin a hung ngaingai. Cucaah Moses sin ah: ‘Khulrang in vung ṭum. Mi hna cu ṭhalo ngai in an nung cang. Annih nih ka nawlbia kha an philh dih cang i sui cawfa hmai ah an kun dih cang,’ tiah a ti.\nMoses cu khulrang in a vung ṭum. An pawng a vung phanh tik ah, hi hmanthlak i bantuk hin a rak hmuh hna. Mi hna cu sui cawfa velchum ah hla an sa i an lam len ko! Moses cu a thin a hung tuk hringhran i, an cung i nawlbia aa ṭialnak lungtlap pahnih cu a hlonh i an kuai dih cikcek. Cu hnu ah sui cawfa cu a lak i a tit. Cun dip lak in a rial.\nMi hna cu a ṭha lo ngaimi thil kha an tuah cang. Cucaah Moses nih pa cheukhat kha nan vainam i lak u tiah a ti hna. ‘Sui cawfa a biami mi ṭha lo vialte cu an thi dih lai,’ tiah Moses nih a rak ti. Cucaah khi mi hna nih cun minung 3,000 kha an thah hna! A hmaan lomi Pathian dang zeihmanh biak lo in, Jehovah pakhat lawng kha biak awk ah kan i ralrin a hau ti cu mah nih hin a langhter lo maw?\nHmanthlak chungah mi hna cu zeidah an tuah, zeicah cuticun an tuah?\nZeiruangah Jehovah cu a thin a hun i mi hna nih an tuahmi kha a hmuh tikah Moses nih zeidah a tuah?\nMoses nih pa cheukhat kha zei tuah awk dah a chimh hna?\nMah tuanbia in zei cawn awk dah kan i lak lai?\nExodus 32:1-35 rel.\nMah kong nih a hmaanmi biaknak le a hmaan lomi biaknak i cawhnak cung i Jehovah lungput kha zeitindah a langhter? (Ex. 32:4-6, 10; 1 Kor. 10:7, 11)\nKhrihfa hna nih laam le hlasak ti bantuk nuamhnak tuahnak an i thimnak kongah zeidah an i ralrin awk a si? (Ex. 32:18, 19; Efe. 5:15, 16; 1 Johan 2:15-17)\nLevi miphun hna nih dinnak dirkamhnak ah a ṭhami zohchunhawk zeitindah an rak langhter? (Ex. 32:25-28; Salm 18:25)


2Chanrelnak 33 (2 Chronicles 33)\nHakhaKawlCa kDal 33Cang\n1Manasseh cu pen hram a thawk ah kum hleihnih a si i Jerusalem in kum sawm nga le kum nga a pen. 2 Bawipa nih Israel mi hna hmai in a dawimi hna miphun hna phunglam fihnungmi ning khan Bawipa mithmuh ah ṭhat lonak a tuah. *33:2: Jer 15:4 3Zeicahtiah a pa Hezekiah nih a rak hrawhmi khuahrum bo kha a ser ṭhan hna i Baal caah khan biakṭheng a ser hna i Asherah hna kha a ser hna i van i a ummi thil vialte kha a biak hna i an rian a ṭuan hna. 4 Bawipa nih, “Jerusalem khua ah hin ka min cu zungzal in a um lai,” tiah a rak timi, Bawipa inn chungah khan biakṭheng a ser hna. *33:4: 2Cha 6:6 5Cun Bawipa inn tual pahnih chungah khan vancung thil vialte caah khin biakṭheng a ser hna. 6Cun Hinnom fapa nelrawn ah khan a fapa hna cu raithawinak ah a khangh hna i khuavang kawh le litin le eih kha a lenh i thitlawnthiam le khuavang kha aa ruaih tawn hna. Bawipa mithmuh i thil ṭhalo tampi kha a tuah i a thin kha a phawh. 7Cun amah nih a sermi siasal milem cu Pathian inn chungah khan a chiah. Cun inn kongah cun Pathian nih David le a fapa Solomon sinah khan, “Israel phun dihlak chungin ka thimmi Jerusalem le hi inn chungah hin zungzal in ka min cu ka chiah lai; *33:7-8: 1Sia 9:3-5; 2Cha 7:12-18 8cun Israel mi nih Moses in nawl ka pekmi vialte hna le phungbia vialte hna le nawlbia hna le phunglam hna kha tuah awkah an i ralrin ahcun an pupa hna caah ka chiah cangmi ram chungah hin an ke kha ka ṭhial ti hna lai lo,” tiah a rak ti. 9Manasseh nih Judah le Jerusalem mi cu a lem khawh hna caah Israel mi hmai i Bawipa nih a hrawhmi miphun hna nakkhan ṭhat lonak tam deuh an tuah.\n10 Bawipa nih Manasseh le a mi hna sinah khan bia a chim ko nain zeihmanh ah an rel lo. 11Cucaah Bawipa nih an cungah Assiria siangpahrang ralkapbu ralbawi kha a ratpi hna i annih nih Manasseh cu sio in an sio i dar hreng an khenh i Babilon ah an kalpi. 12Cun harnak a phak tikah Bawipa a Pathian zaangfahnak kha a nawl i a pupa hna Pathian hmaiah khan fak piin a lung aa ṭhum. 13Amah sinah khan thla a cam i Pathian nih a nawlnak kha a cohlan i a thlacamnak kha a theih i amah ram Jerusalem ah khan a kirpi ṭhan. Khi tikah Manasseh nih Bawipa cu Pathian a si kha a hngalh.\n14Cun a hnuah David khua lengah khan Gihon nitlaklei nelrawn ah, Nga Kutka luhnak tiangin vampang a ser i Ofel kha a kulhter i sangpi ah a cawi; cun Judah ram chung khua hna ah khan ralkapbu haotu a chiah fawn hna. 15Cun ramdang pathian hna le siasal kha Bawipa inn khan a ṭhial hna i Bawipa inn umnak tlang le Jerusalem i a sermi biakṭheng vialte kha khua lengah a hlonh dih hna. 16 Bawipa biakṭheng zong kha a chiah ṭhan i a cungah cun daihnak thawinak hna le lawmhnak thawinak hna kha a pekchanh hna i Bawipa, Israel Pathian cu a rian nan ṭuan lai, tiah Judah mi kha nawl a pek hna. 17Mi nih cun khuahrum bo hna ah khan rai cu an thawi ko rih, asinain, Bawipa an Pathian sin lawnglawng ah khan a si cang.\n18Manasseh tuahsernak a tang rihmi hna le a Pathian sin i thla a camnak le Bawipa, Israel Pathian min in a sinah bia a chimtu hmutu hna bia cu, zohhmanh, Israel Siangpahrang hna Chanrelnak chungah an um. 19A thlacamnak Pathian nih a nawlnak a cohlanpiakning le a lung a ṭhumh hlan i a sualnak vialte le zumhtlaklo a sinak le khuahrum bo a ser i Asherim le milem hna a chiahnak hmun hna kha, zohhmanh, Hmutu hna Chanrelnak chungah an i ṭial. 20Cuticun Manasseh cu a pupa hna sinah a it i amah a inn ah khan an vui; cun a fapa Amon cu amah hmun ah khan a hung bawi.\n21Amon cu pen hram a thawk ah kum kul le kum hnih a si i Jerusalem in kum hnih a pen. 22A pa Manasseh nih a rak tuah bantuk khan Bawipa mithmuh i thil ṭhalo kha a tuah. A pa Manasseh nih a rak sermi milem dihlak sinah khan raithawinak a tuah i an rian a ṭuan hna. 23A pa Manasseh nih a lung a ṭhumh bangkhan Bawipa hmaiah a lung a ṭhum lo i hi Amon nih hin cun mawhnak kha tam chin lengmang a tuah. 24Cun a sinum hna nih an rawi i amah inn chungah an thah. 25Sihmanhsehlaw ramchung mi nih khan Amon a rawitu vialte kha an thah hna i ramchung mi nih khan a fapa Josiah cu amah hmun ah khan siangpahrang ah an ser.


R.I.P : Lung A Fak In Ngeih Chia Tuk A Si E US Ah Nulepa Cawm Keng Tu Nungak An Thah Ning Cu A Fak Tuk E – Buanchukcho\nR.I.P : Lung A Fak In Ngeih Chia Tuk A Si E US Ah Nulepa Cawm Keng Tu Nungak An Thah Ning Cu A Fak Tuk E\nGeorgia, Atlanta ramchung i a um mi nungak kum 25 mi Carmen Cai Yi Lee a inn chung khar vialte a cawm tu le a zohkhenh tu a si. 2018 kum ah University of Georgia ah buaih i a ngah i cuti cun rian tuan in a chungkhar nulepa cawmtu a si.\nA nulepa hi tha tein a cawmken hna a zoh khenh hna i a naupa hi sianginn tha tein a kai ter tawn mi a si. A chuahcam birthday hlan i zarhkhatnak ah May 29 chun ah khan a hawi le inn ah a va leng i barbecue an tuah ti hna i nuam ngai in can zong an hmang hna.\nCuti cun a hawi le pawl he an i nuamh hnu cun a inn lei ah a lawi i lampi ah meithal in an rak kah i a nunnak a liam. A motor cu lampi ah a dir i palik pawl nih an va zoh tik ah cun nungak nute ruak cu motor chung ah a rak um ko. A taksa an van chek tik ah cun a taksa ah meithal kah nak hmape an hmuh.\nA taksa cung ah cun meithal in kah nak hliamhma an hmuh. A ho nih dah hi nungak nu hi a kah hnga timi cu fiang tein an thei rih loh nain, a pawngkam um mi minung pawl nih cun hika hmun hin meithal a puah thaang vaaihnih kan theih tiah an ti. A naupa Alvin nih vawlei cung ah a tha bik mi le mi tum ruh bik a si kan chungkhar muihnak horkuang lak le sifah nak tlang kan dir lio ah an kan chanhchuah tu a si tiah a ti.\nA tlangval Petrus Reyes zong nih mitha le mi zawnruat thiM tuk mi a si tiah a ti. 2021 kum chung lawngah, Carmen Cai Yi Lee i thihnak vengchung ah i kah doh nak hi vawi 30 a chuak cang, motor mawng lio mi minung 10 cu meithal kuan kah nak hmang in an nunnak a liam cang.\nR.I.P : Salai Richard Van Za Uk Hmung Nih A Kan Liam Tak Rualmang E A Poi Hringhran Ko Mu\nZumtu Thla Kan Camnak Bawipa Nih A Kan Leh Hrimhrim Ko


Hna angam ngai bantuk in asi ah cun. President Trump caah lungreitheinak a um lo\nPresident Thimnak Poll Zumh Awk Tlak Maw? US President thimnak poll a phunphun a chuak. Joe Biden cu teinak an coter peng. Asinain 2016 bantuk a chuak kho thiamthiam tiah an ruah.\nZeicatiah 2016 lio ah Hillary Clinton cu opinion poll ah teinak a coter peng, asinain thimnak result taktak a chuah tik ahcun Donald Trump nih a tei diam.\nTukum thimnak zong hi 2016 bantuk a si kho. Zeicatiah holh loin dai tein a ummi, Silent Majority” pawl nih zei bia hmanh an chim duh rih lo. Thimfung thlak ni taktak ah an duhmi candidate cu thimfung an bungh hnawh lai I, teinak a co lai tiah an zumh. Credit- Salai Lairamthang\nBe the first to comment on "Hna angam ngai bantuk in asi ah cun. President Trump caah lungreitheinak a um lo"


Mizoram Ah Khuaruahhar Tak Tak Simi Thil A Cang Hoi Cang. – Lai Celeb News\nMizoram, Khrihfa ram kan timi ah a tu bantuk thawngpang kan theih ko mi cu khuaruahhar ngaingai a si. Tutan Mizoram thawngpang kan theih mi cu a mak tuk hring hran ko. Hringtu a pa bak nih a fanu pumtlamtlin lonak a neimi cu a dau bak ko e. Hi kong hi a fanu a dau mi unaunu (a u) nih a mah ka bak in a chim phuan mi a si.\nHi kong hi vanchiatnak a tong tu unau nu(a u) nih a chim mi a si. Youtube chnnel Tuesday Nightmare timi channel ah khan zoh khawh a si lai. Hi lio ah hin an min le, an khua ti bantuk cu a u nu nih hin a chim lo. Ningzak ngaingai thil a si caah an min le an khua cu langhter a si lo.\nA U nu nihcun thil can ning mah ti hin a chim, (a tawi nak in kan van chim ko lai) ka nu hi cozah tang ah rian a ttuan mi asi. Vanchia ngai in ka nu nih hin a kan thih tak. A lakhah hna cu kan min in a chiah ko rua kan ti lio ah ka pa min in a rak um diam. Ka nu a thih hnu cun kan har ngai ngai. Kei hi kum 18 ka si in pasal ka nei i fa pakhat kan nei. Ka pasal he hin kan i tthen i ka pa sinah kan um. Ka nu thih hnu kumkhat a tlin bak in kapa nihcun nupi dang a tthit.\nKa nu thih hlan hrim hrim ah kapa nih hin zu a ding bal lo. Ka nu a thih hnu ah hin zu a ding. Nupi dang a thit mi zong cu zu ding thiam thiam a si. Ka pa nupi nihcun aa kan rem lo. Ka pa nih hin voi tampi aa ka vuak cang. Kapa nih kanu a thih hnu a pension lakhah vialte zu dinnak an hman dih. Tangka hman ding kan nei bal lo. Mah cu chim lo a caan ahcun ka nau he hin ka pa zu dinak ding tangka tuak in rian kan ttuan tawn.\nKa nau hi pumtlamtlin lonak a nei mi a si 99 deuh phun khi a si. Kapa nih zu rumro a kan din hnawh caah ka nute te innah kan i thial. Mah lio ah hin ka nau nu nihcun ka nute inn i thial cu a duh lo, a ruang cu ka nute te inn ummi pakhat nih hin ka nau nu hi a rem loh, mah cacun a si.\nKan har tuk caah Singapore ah i hlawhfa in ka um. Ka fapa cu ka nute sinah ka chiah i, ka lakhah cu ka nute sinah a dih lak in ka kuat peng. Kum 2 chung bak ka lakhah cu ka nute sinah ka kuat tawn. Cu ka lakhah ka kuat tawn mi cun ka nute nih inn saknak ah a hman i, inn pakhat a sak khawh. Kum 2 hnu ahcun ka nute sinah cun , ka nute lakhah lak hi kan i chawk cang lai mu, tu thla na lak ahcun kei nih a neh chin ka lak ve lai tiah ka ti, ka nute nihcun aw e a ti ve.\nAsinain ka nute a lungtling bak lo. Tangka na ka kuat lo ahcun Na fapa hi na pa sinah ka chiah lai tiah a ti i, ka fapa cu kapa sinah a chiah. Kapa sinah ka fapa a chiah caah ka lung aa nuam loh i singapore in ka tlung. Singapore ka tlun hlan ah hin ka nau nu hi kapa sinin a a rak zaam i, heh tiah police he kan kawl hnu ah police nih an rak hmuh. Mah lio ahcun phone in ka nau nu hekan i chawn i…\nPhone i ka nau he kan i chonh ahcun, ka nau nu nihcun “ka u kapa nih a nupi ah a ka ruah i ka veilo te ah a zuzu a van chiah i a ka dau” tiah a chim. Ka nau nu nih hi kong a ka chimh ah hin Ka lung a fak tuk. Kapa nih ka nau nu a rak dau tawn caah kapa sin zong ah a rak um ngam loh. Mah hnu cun ka nau cu home ah an ka chiah piak.\nSingapore in ka tlun hnu hin pasal ka nei i, ka nau nu cu kan sinah kan umter. Ka nu pension lakhah hi a fale kan mah caah a chiah mi a si lio ah kapa min in zeitin dah a um khawh timi hi a tu tiang kan thei lo..”tiah ngeihchia ngai in a u nu nih thil can ning a chim.\nNote : A pa hi thong thlak zong a si loh i. A nu ei he lawng an um i a nu pension lakhah cu an i lak viar. An fale fangkhat te hmanh an pe bal lo. A fale tu cu a tu hi har ngai in khua an sa. Hi vanchiatnak a tongmi unau hna hi bawmh na duh ahcun a tang bak hmanthlak kan van thlah mi ah hin bawmhnak pek khawh a si lai. Hi Bank account nei tu hi, a pa nih a dau mi Unaunu Account a si.\nSource : Tuesday Nightmare\n← Hringtu A Pa Bak Nih A Fanu A Dau Bak Ko E.\nTunai Kan Pasaltha Leiin Thawngpang Kan Theih Mi Cu A Poi Tak Tak. →


Dr Sasa: Kan unau Rohingya pawl caah thil dik chuahpi dingin ICJ he kan tuanti cuahmah | THE CHIN EXPRESS\nDr Sasa: Kan unau Rohingya pawl caah thil dik chuahpi dingin ICJ he kan tuanti cuahmah\nDr Sasa nih tunai ah NUG cozah cathanh chuahmi aa share i “Kan unau Rohingya pawl caah thil dik chuahpi dingin vawlei biaceihzung sangbik International Court of Justice (ICJ) he kan ṭuanṭi cuahmah,” tiah a ṭial.\n“Tuksapur Myanmar ralkap bawi pawl uknak tangah caan sau tuk chung fak tukin a tuar cangmi kan unau Rohingya pawl le miphun dihlak caah thil dik chuahpi dingin ICJ he rian kan ṭuanṭi cuahmah. Hmun khat ah, mah tuksapur uknak hi kan donghter thai lai,” ati.\nNUG cozah nih cathanh a chuahmi ahcun, “Kum 2016-2017 ah Bangladesh ah a zaammi Rohingya pawl harsatnak kong ahhin kan lungrethei tuk. Vawlei biaceihzung sangbik ICJ he ṭuanṭi dingin a herhmi paoh NUG nih kan tuah cuahmah,” ati.\n“NUG cu upadi ning tein thimmi Myanmar cozah kan si bantukin, ICJ ah pehzulh tein Rohingya dirpi le ICJ caan rikhiahmi zulh hi kan rian asi ve,” ati.\nMyanmar ralkap nih Rohingya pawl an thah dawi hna ruangah, muslim ram 57 i funtomnak bu Organization of Islamic Cooperation (OIC) aiawh in Gambia ram nih UN biaceihzung ICJ ah Myanmar cu ‘Rohingya miphun cihmih case’ in taza a rak cuai.\nSuu Kyi nih, “Kan ram ah Rohingya miphun cihmihnak a um lo (Ralkap nih Rohingya miphun cihmihnak an tuah lo),” tiin ICJ ah a rak chim.\nRamchung ramleng Myanmar mipi nih “Suu Kyi kan dirpi (We Stand with Suu Kyi)” tiin sandah kan rak piah hna.\nAtu ah Suu Kyi cu ralkap nih an tlaih i ramdang bawmhnak kan herh cang caah Suu Kyi party dirhmi NUG cozah nih “Kan unau Rohingya kan dirpi hna, an caah thil dik chuahpi dingin ICJ ah ralkap taza kan cuai lai…” ati than i Myanmar mipi nih “A dik …” kan ti than.\nRohingya pawl hi kanmah miaknak caah hriamnam hman in kan hman hna. Kan inn saknak caah sobul bantukin kan hman hna i aa dawhcah lo ngai.\nSuu Kyi nih Rohingya dirpi hna loin ralkap a rak dirpi mi hna kha aa palh tuk, atu cun Myanmar mipi dihlak zong lamping ah a kan hruai bantuk ah a cang.


Pathian thil tuah kho ning hi a mak tuk hrinhrang ee!!! Coronavirus in a zawtmi, a thi lai tiah an zum mi, ventilator a hmang cang mi Pathian nih a damter ning\nCoronavirus zawtnak in kan vawlei cung cu fakpi in a hninhter lio ah Pathian sungparnak tampi hmuh ding in Pathian nih athil khonak a langter ve lengmang. Vawilei cungah Coronavirus in a zawtmi hi 1,780,356 an phan cang. 108,828 an thi cang i, 404,032 an dam ttan cang, Natein thawngpang chia ngai mi cu mah a dam tthan mi hna hi an zawt tthan ve lengmang le abuai tak tak. Pathian lo cun minung lei ah cun zeihman tuah khawh ding a si ti lo ti a fiang ngai. Atutiang mah zawtnak sii hi serh khawh a si lo. Damnak hi Pathian kut ah lawng a um. Pathian ah i bochan chin hna u si.\nMah Pathian thil tuah khuaruahhar hi GODTv nih a tial mi a si. A min le sining langter a siang lo caah a ttial ning bantuk in kan vut leh lai caah ca reltu vialte sin ah theithiamnak kan halnak. Englisth in a rel duh mi nan um ah cun GODTv.com ah khan fiangtein rel khawh in a um\nNi 25 March ah khan rianttuan hawi ni a vun ka call i, a hawithabik fapa caah thlacam piak ding in a ka sawm. Mah hngakchia hi C-19 zawtnak in siizung ah zohkhen lio a si i. A lung ah coronavirus zawtnak nih tampi a hrawh cang caah Ventilator hmangah zohkhen lawng kha lam a um cang. A fapa cu a dam kho lai ti kha a zum ti lo i, Minung lei ah zoh ah cun zeihman ruahchannak a um ti lo. Cun ka hawinu he cun a dam khawhnak caah le Pathian Thlarau a cungah a um khawhnak caah thla kan cam piak.\nTuni ah ka hawinu nih a ka chawn i, thla kan cam piak hnuah khan a lung cu thatein rian a ttuan cang i, Sibawi pawl zong nih thatein an zohkhen khawh cang hna. Atu hi oxygen a her ti lo i, a khuasik vialte a dih cang i. A rau hlan ah inn lei ah an lawi cang lai. A sunglawi tak tak. Mah hi GODTv nih a ttial mi a si. Zumtu hna fakpi in thla cam kan her lio a si. Pathian nih zumtu hna thlacamnak le mittli hi a zoh sawh sawh lai lo. Zumtu thlacamnak hi Pathian nih a theih peng.\nKa min in kawhmi ka mi hna nih khan an lung an thumh i thla an cam i ka hmai kha an kawl i an lam thalo khan an i mer ahcun, van khin ka run theih lai i an sualnak cu ka ngaithiam hna lai i an sualnak cu ka ngaithiam hna lai i an ram cu ka damter lai. 2 Chanrelnak 7:14\nBe the first to comment on "Pathian thil tuah kho ning hi a mak tuk hrinhrang ee!!! Coronavirus in a zawtmi, a thi lai tiah an zum mi, ventilator a hmang cang mi Pathian nih a damter ning"


Mindat Mipi an Lungrethei Kahdaihnak Tuah Ko hmanhnaselaw Mindat Khua Pawngah Ralkap Tam Ngai an Phan Than\nPosted By: chinnews April 28, 2021\nApril 28, tuchun ah Mindat kahdohnak ah a thimi ralkap hna cu an ruak vuinak tuah a si. Kahdaihnak tuah a si ko nain a thimi hna ruakvuinak a dih hnuah tihnungmi dirhmun kan phan kho tiah CDF-Mindat hruaitu Ko Salai (Min hleng) nih cun a chim.\nMindat khuapi ah lam a zawhmi mino 7 ralkap nih an tlaih hna ruangah April 24,26 le 27 ah CDF-Mindat le ralkap karah kahnak a chuakmi a si.\n“Nizan ah an tlaihmi mino 7 cu an thlah than hna. Kanmah lei zongin meng 27 ah a ummi CDF nih an khammi Matupi i ralbawi (biuhahmu) le mawtaw pathum cu kah loin lam kan onh piak ve hna. Ralbawi pa cu a zan lila ah Pakokku ah a lan colh.\nMeng 27 ah a thimi hna ruak cu nizan kha an vun phorh i tuni ah an vui hna. An vui khawh in anmah lei in zeidah a ra lai ti theih a si lo. Nizan ah khan bawmtu ralkap mawtaw 10 a phan” tiah Ko Salai nih a chim.\nApril 27 chun kha zinglei 9:30 am in zanlei 3:00 pm tiang an i kap i ralkap lei nih hriamnam ngan zong an hman. Mindat khuapi he meng khat le cheu aa hlatnak tiang an rak ra kho nain Matupi biuhahmu kha an karceh khawh caah ralkap lei nih biaruahnak ngeih in kahdaihnak tuah dingah an halmi a si.\n“Hriamnam ngan aa telmi mawtaw cu Mindat he meng khat le cheu aa hlatnak ah a um ko. Zan i a phanmi bawmtu ralkap hna zong Kyauk Htoh ah an um ko.\nKahdaihnak kan tuah ko nain thinphan dai lo dirhmun kan si ko” tiah Ko Salai nih a chim.\nAtu tiang a phanmi ralkap hna hi cu CDF-Mindat nih kham khawhnak thazaang an ngei. Bawmtu ralkap dang an rat khawh ti lonak dingah khua dang nih rak kan kham piak ve hna u tiah CDF-Mindat nih an ti.\n“An ra ti nan theih bak in nan kan bawmh can ah lam phih in rak kham hna u ti kan duh. Zei a si hmanh ah dohdalnak kan hlawhtling deng cang, rampi huap in do cio hna usih ti kan duh” tiah Ko Salai nih a chim.\nMindat ah bawmtu ralkap an rat khawhnak ding lam cu Monywa-Pakokku-Mindat, cun Pagan-Seihphyo-Kasonmah-Saw-Mindat le Kalay-Gangaw-Mindat hna an si.\nMahti a si ruangah Mindat khuami hna cu lungrethei le thinphang in an um. Khua lengah siseh khua chungah siseh CDF-Mindat nih tha tein runvennak an tuah dih i ralring tein an um ve tiah theih a si.Credit-TCP\nBe the first to comment on "Mindat Mipi an Lungrethei Kahdaihnak Tuah Ko hmanhnaselaw Mindat Khua Pawngah Ralkap Tam Ngai an Phan Than"


CNLD, A Thatnak Phun 4 Le A Thatlo Nak Phun 7, Cuaithlai Tti Hna Usih – Chin 11 News\nCNLD, A Thatnak Phun 4 Le A Thatlo Nak Phun 7, Cuaithlai Tti Hna Usih\nPosted By: Chin News September 2, 2020\nCNLD a thatnak le a chiatnak cuai thlai thiam a hau ngai tiah ka ruah a tanglei ahhin vun zoh chun tuah hna usih:\n1. A min Chin asi i Chin mi kan ca cun a tha tuk a dawh tuk, min tha bak asi, miphun party tiah kanmah lai holh te in kan ti i mi thinlung ah hmual a ngei i a dawh hlei khun.\n2. Democracy Federal kan ngah khawh nakhnga miphun party tete um hi a herh ve hrimhrim mi asi, miphun party tiah miphun min tein kan dirh hi a tha tuk. Miphun party cu ngeih kan herh ve mi asi ko.\n3. Kawl kut tangah kum zabu dengmang kan um cang i cu chung in kan luat khawh nakhnga ti hmuntinh he a kal mi an si i a tha tuk.\n4. Kanmah miphun ca lawng a ruatmi miphun ca bakah policy dawh le tha a ngei mi an si a tha tuk. An pilicy cu kanmah chin mi ca ah a tha tuk.\n1. Kan ram a hrawk dihtu Ralkap party an komh mi hna hi a tha lo, a ruang cu ralkap nih cun tlangcung mi nih federal ngah hi an duh hrimhrim lo mi asi, cucu kan ram tuanbia zoh ahhin a fiang tuk mi asi. Ralkap a komh hna hi a poi tuk. An kom hna lo nan ti men lai nain an komh hna le a komh hna lo cu kan biachim kan umtu kan cawl cang ning zong nih a fianter ko tiah ka hmuh.\n2. Democracy Federal ah a kan kalpi tu ding NLD an doh hi a tha hrimhrim lo tiah ka hmuh. Zeiruang ah ti ahcun, NLD dah ti lo nih cun aho hmanh nih democracy federal ah a kan kal pi duh hrimhrim lai lo, Ngun Cung Lian nih hluatdaw ah thutdan 206 hi nanmah ta asi i tha tein nan hman thiam ahcun federal cu nan ngah ko lai a ti mi zong khi ralkap ca thatnk ding chuahpi tu asi, zeitin dah ralkap ca cun a that kan ti asi ahcun, tlangcung mi nih hluatdaw ah thutdan 206 kan lak dih asi ahcun NLD cozah a sung lai, NLD a sungh ahcun Anmah ralkap an lal than lai, ralkap nih zeitluk in dah tlangcung mi a kan huat i a kan hrem i a kan nautat ti cu kan dihlak hngalh mi asi ko. NLD lawng hi ralkap nih an tih hna i an ngiar hna ti cu kan theih cio dih ko lai ka zumh, tlangcung mi vote vaivuanhter in NLD doh a tim mi ralkap an si. CNLD nih NLD a doh i a soisel hi kan dohmi ral kan i palh tiah ka hmuh.\n3. Atu CNLD cu MP a cuhmi an si kan zapi tein kan theih kan hmuh mi asi ko i, MP tuannak in federal lam kalpinak lam a um lo, hluatdaw ah federal kong agenda a kai kho hrimhrim lai lo ti cu kan dihlak hngalh mi asi ko. A lam lo in federal an khel i a si kho lo mi asi ca ah a tha lo, anmah pawcawmnk ca men asi. Pinlung conference ah CHIN min aiawh in meeting kai mi um kan hau nan ti men lai, Pinlung Conference ah CNLD nih chin miphun a kan aiawh ahcun CNF an kai kho ve hoi ti lai lo. Lian Hmung Sakhong um ti lai lo, No Than Kap a kai hau hnga i ruat ko tuah uh.\n4. NLD he hawikomhnak an rak ngeih khwh lo mi hi a tha lo taktak mi cu asi, ziah ti ahcun NLD loin CNLD nih thatnak lam a panh kho lo, zei tin dah a panh khwh lo ti ahcun Democracy a duhlo mi ralkap hi ramkhel (politic) ah an um ve rih i CNLD nih amah lawng in zeitin hmanh a tei kho lai lo, Hluatdaw chung zong ah CNLD nih ralkap cu a zei ti hmanh a ti kho lai lo i a leng hriam nam zong in a zei ti hmanh a tei kho lai lo. Tlangcung mi vialte kan i bawm lai i kan doh lai ti zongah thisen tamtuk a luang lai i a tha lo chin mi ram ah kan i cang lai thatnak lam zawh than a har chin chin lai.\n5. Ram ramkhat ca i a biapi bikmi Constitution hi CNLD nih a zeitin hmanh a remh khwhnk ding lam a um lo, hihi remh hmasa loin federal a ra kho fawn lo. Aruang cu Kakuaizi Wonkyi nawl ngeihnak kha kan theih dih, cun Kakusizi Wonkyi cu rslkap asi lai ti asi kan theih fawn, remh ta lo in cun a lam a um kho lo.\n6. 2008 phunghram remh hmasa lo in cun zeitin hmanh uknak tha kan hmu kho lai lo. Cucaah phunghram remh khwhnak ding ahcun NCA lam lawng hi a um, CNLD nih an ti khwh ding mi a um fawn lo.\n7. CNLD hruaitu zoh ahhin hnit a pit van a sang, policy bound tangah am um an duh psoh in an cawl kho lai lo na ti men lai nain, tusnbia an tial cianak vialte kha policy lo in a rak vakmi group sawhsawh an rak si hlei tung hna lo, kha policy le mumai buar kha zeihmanh a rak tihlo mi minung phundang deuh hrimhtim khi an si ko tiah ka hmuh. An tuanbia a tha lo cu sullam cu anmah an thalo ti khi asi ko, Miphun party kan tanhtuk nakah Miphun hrawktu hna kha hruaitu ah kan ser sual hna lai ti phan a um ngai ngai.\nBia funnak tuhnu term khat hi NLD nih kan hruai ta hna sehlaw zei a sualtuk nak a um hraw hnga maw? Kan tlai tuknak a um hnga maw? Kan pa Lian Hmung Sakhong zong nih tu hnu voikhat ahcun a tha dih ko lai tiah zumhnak ka ngei tiah a chim ko kha kantheih dih ko lai dah, cucu mifim biachim ahcun a fiang ngai ko ka ti. Phunghram zong cu i remh ta phot sehlaw a tha lo maw? NLD a tanhmi hna zong nih miphun party an huat cu asi hrimhrim lai lo, a caan asi deuh rih lo tiah an ruah ca ah a si ko hnga lo maw? Kum cu vislte kan hngah mi cu kan phak lai te ah kan thlau sual lai ti phan a um ngai. 2025 khi a tha bik bak asi ka ti.\nCred: Van Ceu


Salai Van Cung Lian nih Salai Lian Hmung Sakhong cu lih a timi kong ah ka bia lehnak – TIMES OF CHIN NEWS\nPosted By: thawngthawng February 23, 2020\nPhiangkum dah ti lo cun ca ka țial ti lai lo ka ti bang, a biapi deuhmi lawng ka țial lai. A biapimi zong cu a tampi ko nain cu lak zong ah pakhat pahnih lawng ka țial cang lai. Van Cung Lian timi cu ho dah a si? A pakhatnak ah Van Cung Lian hi fimnak ah a let zakhat in ka thlaumi a si. Lar duh le Falam cawisan duh ah heh tiah lih le lih in bia hleivuang tuah a hmangmi a si. Video i thlak i Chin History ti phun in Falam ropui nak a aupi lengmangtu a si. Lar ning ti duh ah Falam a phak hui hna ahcun Falam Vawlei ah aa bawhter lai i post a hmangmi a si. Kei vial hi ka Lar tuk lai ti phan ah hmanthlak le video i tar len ka duh lo nain sniper bang zapi nih nan hmuh khawh lo mi le nan ruah phak lo mi ralpawl a hei hmutu le kaptu kha ka si. Van Cung Lian hi sawi ka duh lo. Sawi awk tlak zong ah ka ruat lo. A cațialmi pawl zong hi ka rel bal tuk lem lo, kan Hakha media pawl nih dah nan van post chin ti lo ahcun. A tu a cung i a kong ka chimmi zong kha a blog ca ka rellen ruangah si loin Hakha media ah hin a uar ngaimi nan um hna i, a țialmi pawl nan van post chin lengmang caah ka hmuhmi sawh a si. Cutikah hi ti zoh sawh ah cun tuanbia hngal bal ve lo, Laimi pawl an hlen dih sual hna lai tiah ka chimnak a si.\nVan Cung Lian nih aa thawh i Pu Lian Hmung Sakhong chimmi cu phancawp a si a ti an ti? Curuangah cun a mah zong hi phancawp hmang a si ve ka langhter lai.\nTlaisun nih Hriamnam an chiah cangka 1891 thokin Chinram cu Mirang kut ah a tla nain Chimram chungah raltete cu a chuak pah lengmang ko a ti, Curuangah Lal Luai zong kha hi lio ah hin mirang a doh hna kha a si a ti. Mah vial a chimmi hmanh ah hin a hngawng merh colh hngap ka duh nain kaa sum deuh. Tlaisun ral sungh le Chinram Mirang kut tlak pakhat hmanh aa seng lo, aa pehtlailo. A mawhlonak pakhat te cu Carey le Tuck cațialmi aa bochantuk pin ah Pupa pawl bia le hla taktak a hngal bal lomi a si caah a si.Carey te ca rel zong ah cu tluk lawmman in tlaisun an cawisannak cu a um lo, Carey te hi an cauk an rak țial ah hin nikhat hnih men ah an țialmi a si lo. Kum tam tuk te, an diary i, an record mi kha chirhchan a si. Cutikah Mirang Laitlang an kai hlan deuh ah hin Shwe Gyo Pyue minta timi kawlpa hi pu Con Bik, Tlaisun te sin ah a ralkap zakhat hrawng he an rak i dor, curuangah Carey le Tuck, Kalay lei deuh ah a ummi an si tikah Con Bik kong hi an hngalh ngai i an rak chim thiam ngai nak a um. Hakha tu hi Thlang deuh a ummi le, a pennak le uknak hi thlanglei le mizoram lei ah a va zaumi a si tikah Caray te nih tampi an rak hngal rih lo. Curuangah ca an țial hram thok ah khan Tlaisun hi Chinhills ah cun humham ngei bik an si tiah Carey te nih an țial, Cu te cu Van Cung Nung timi pa nih hin tleihtleng ah aa hman i, mirangca he kawlca he Falamca he tiin blog kip ah Falam cawisannak caah a chim zungzal. Hi ka zawn ah hin hngalh awk pakhat cu Kalay lei ah a ummi Carey le Tuck te caah cun Tlaisun kha huham ngei bik an rak si men tak ko lai, Nain Halkhapi caah zei tik hmanh ah Tlaisun hi huham an ngei bal lo, kan upat bal mi hna an si lo. Mirang kai lo ahcun 1,2,3 bak ah kan phil cikcek khawhmi an rak si. Halkha cu chim lo, Zahau, hmanh nih Con Bik te pawl cu an ci hmih dih an rak timh cang hna, kha lio ahcun Mirang ruahnak ahcun Zahau cu Tlaisun sal khing ah an rak ruah hna. Ziah tiah cun tlangcung taktak ah an ra rih lo i, a chung sining taktak an rak pemh lo. Mirang a do tu Kawl Shwe Gyo Phue minta aa dornak a si tikah mirang nih Tlaisun cu a pical ngai ah an rak ruah sual hna. A sinain a taktak le a ngaingai tiahcun Tlaisun timi Con Bik te pawl hi Lairam chung ah miralchia bik mi an rak si. Zapi nih cun nan pemh lai lo. Nain a fim tu cu an rak fim ngai ve. Zahau, Sim, Laizo le Hualngo pawl hi Tlaisun nih cun ralkap ah an rak hman hna i heh tiah kawl khuate le Tidim lei mi pawl dotu ah an rak hman hna, Ngawn le Zaniat pawl nih doh an duh hna ahcun Zahau ti pawl hi an hman hui hna, cu bantuk țhiam in Laizo, Mangkheng ti pawl nih Tlaisun sinin luatnak khel an duh ahcun Zaniat ti pawl kha an hman hui hna, a fawinak chim ahcun Falam peng ah khin, miphun tenge an tam ngai i, Tlaisun nih an rak mawngh hna ti nak khi a si. Nain a donghnak lei ahkhan cun mawngh cawk khawh dawh an si ti lo i, zahau nih thah dih timh cu an rak timh bal hna nain mirang kai lai a si caah lungrual in an i la, nain mirang kai hnu zong ah khan an buai ngai rih. Falam peng an tlang holh, Falam khua chung holh khi Tlaisun holh si loin Zahau or Laizo holh a si. Chim duhnak cu Zahau nih tlaisun pawl an tei hna a langhnak a si. Hriamnam in i tuk le doh chan a si lo tikah holh tu in an naan dih hna a lang, curuangah Hakha le Falam zong hi meithal cun kan pupa chan hmanh ah a do huaha lomi kan si caah tu chan hrim ahcun doh phung a si lo, Nain Holh ahcun Zahau te hna cu one two three bak in tei ding kan si cang.\nMirang an kai ahhin Kalay lei in a rami caah Tlaisun tuk hlan ah Lampi khua pawl Siyin pawl tuk hma sa a herh. Kankaw lei a rami caah Hakha tuk hma sa a herh, i India lei a rami ca zong ah Hakha tuk hma sa a herh. Pu Con Bik cu a thin lawng phang cang ti a si. Kawl Shwe Gyo Phyu nih cun Con Bik cu a phun phun in a tukforh ve ti a si. Shwe Gyo Phyu hi Siangpahrang thisa a ngei mi a si lo, Mirang a dohnak ah a mah le a mah Minta tiah Title aa pe mi a si. Cutikah Mirang kong le Kawlram kong tampi a hngalmi a si. Con Bik sin a um tikah Con Bik zong fim tampi aa chap ve kan ti lai cu, nain Kawl ngian kan ti cu, lih le lih in a tuuk ti a si. Mirang Pawl nih Lairam ah palai an van thlah hna i, Tidim le Tlaisun khua Con Bik te pawl nih cun upat hmaizah tak in an rak don hna, Nain Hakha tu nih cun an rak thah hna. A ruangcu Hakha nih mirang an țih hna lo kha an langhter. Con Bik te tu nih cun an țih tuk hna i, an mah ngai ngai tu ngam loin Siizin pawl tu lawng kha an forh hna ti a si. Shwe Gyo Phyo um lo ahcun Con Bik cu tuan tuk ah khan mirang hmai ah kukbil in surrender a tuah ding a si cang. Shwe Gyo Phyo mithmai zoh ah a leng zoh nak ah Raltha aa lawhter bia a si. Vawikhat hna cu Tlaisun Uktu pakhat ve bawi hmung um lo ahcun Shwe Gyo phyo cu mirang sinah chanh a si ko hnga ti a si. Bawi Hmung nih a si kho lo a ti caah a si.\nZiah tiah cun mirang zong nih khan nan kan chanh (kuat) lo ahcun kan in tuk hna lai tiah an ti lengmang tik hna ah um awk an hngal ve ti lo. Mirang nih Siizin an phomh tiang ah hin Tlaisun cu an i chang rih ko. Nain Hakha nih Mirang sining taktak a zoh tikah “dohțhalo” a si ti kha a hmuh. Ziah tiah cun India lei in mirang ralkap 3380 le Kankaw lei in 1896 hriamnam tling he Hakha doh bak ah an kai kha Hakha nih a hngalh cang. Cucaah cikkhat cu ra ko hna seh law, thilsining kan zoh lai i, a caan nih a chit tikah kan thah te hna lai tiah an i zuah hna. Mirang Ral bawi le Hakha Bawi pawl cu daw ngai in an i tong hna, Hakhapi ah Mirang ralkap an um cang ti kha Tlaisun pawl, Pu Con Bik te nih an hngalh ve tikah an ning țih dih cang ti a si. A khuk i bil i i ap colh bak kha a duh ko nain aa ap a si ahcun Shwe Gyo Phyu Kawl pawl kha mirang nih cu hlan an rak sualnak ruangah an thah ding hna a si. Biahrennak nih le an tuah cang fawn, Pupa biahrennak timi cu “kan thi ți lai kan nung ți lai” ti kha a si. A sinain biahrennak pi zong va ngei kun hna ai, Hakhapi nih Mirang a pom hna timi an hmuh tikah khan cun Pu Shwe mithmai zong zoh awk a țha ti lo. Con Bik ci zer ve kaw, leklak tiah a ukmi pawl kha a kawh hna i, Ral kan i tu lai ti bang in zei hngal lo, Zahau, Hualngo, pawl le Siizin cheu khat ramtang i aa dupmi pawl tiang in minung thongthum hrawng Tlaisun khua ah a pumh hna. Siizin le Zahau ti pawl hi miraltha taktak cu an rak si ve i, Con bik nih do uh a ti hna ahcun an doh tak ko hna lai, Nain Con Bik Tlaisunpa nih mah bantuk ralțhatnak a ngei lo. A zei ti hmanh in an doh khawh ding hna zong kamkhat ahcun a si fawn lo. A sinain Con bik nih khan mirang hmai ah mithmai tha hmuh a duh ruang ah kha vialte a mi kha a kawh hna a si, nain an i surrender țhiamțhiam. Shwe Gyo phyo kong zong ah zei bia hmanh an chim ngam ti lo i, mirang sin ah Tlaisun nih Shwe Gyo Phyo an chanh ti cu aa dawh lai lo tiah mirang zong an fim ve caah, Tlaisun sinin tlai lem ti loin an mah tlaih in an tlaih i, Pu Con Bik kawipa Pu Shwe cu hri in an thlai i an thah.\nHi zawn ah hngalh a herhmi cu Hakha nih khan Mirang an rak pomhlawm hna ah khan a duh ahcun a pennak chung bakin ralkap minung thong nga in thong hra tiang Hakha ah pumh ve i, cu hnu ah mirang sinah rak i ap ziar ve khawh a si. Cutin rak tuah ve hna seh law, tu chan mipi le kha lio Carey ti nih khan an rak chimthiam ngai ve hna men lai, nain kamkhat lei zoh ah cun ningzak thil a si. Ralkap a thong in pumh hnu rengreng i, i surrender cu ningzak le a phung a si lomi thil ah hakha nih cun kan rak ruah.\nCutin mirang nih cun Lairam cu an hun uk taktak i, miral țha le ralchia pawl cu an i hliah duahmah i, Mirang uk hnu cun tlaisun pawl cu ritte thi bang an dai i, zei tik hmanh ah an do ngam ti hna lo, nain Raltha Hakha tu nih cun vawitampi a doh leng mang kha tuanbia ah nan hmuh ko lai. Cutikah Carey le Tuck zong nih a donghnak lei ca an țialmi ahcun Con bik bang hna cu putarpa an ti men cang i, Mirang rak kai lo ahcun Tlaisun cu zahau hmanh nih an cil cang ding hna le, Mangkheng, Le Hlawnceu ram an timi vialte cu Hakha ah luh dih an i timh cang nak pawl kha an hmuh. A sinain a tir i ca an țial ciami pawl phiatnolh i a thar țial than cu an zuam ve lo caah, a thok i an hlawimi pawl hna kha an hlawi ning in an chiah ko hna. Tlaisun le hakha dohnak kong a hnu ah an țialmi zong ah mirang nih Hakha deuh kha Minta hmun ah an chiah i, Falam or Tlaisun khua, culio con Bik te Capital zong Hakha țih ruangah a lang in hmuh khawh lonak tlang nih a kulhmi hliap lak ah an va tlaknak kong Carey te nih an chim. A tu i, Falam khi a hlan Falm a si lo, A Tu i, tlaisun khua khi a hlan ahcun falam ti a si, a taw deuh ah Tlaisun khua pakhat a um ve. Cu tlaisun khua cu mirang nih an duah i an hrawh. Falam timi Con Bik te umnak kha an hrawhmi khua tlaisun tiah an sak i, a cung deuh ah mirang nih headquarter an hmannak kha Falam tiah an bunh ve.\nChim duhnak cu Van Cung Nung sawi duh ah a si lo. A cung ah sawi awk tlak zong ah ka ruat lo ka ti cang bang. Nain Lai history dik tak a pemh lomi nih a chim mi paoh nan zumh sual ka ti caah a si. A tu lio ahcun falam kan unau pawl cu an mah le an mah hmanh an i zumh ti lo. Hakha tu nih hin a zum ngai mi kan um hna caah zum tuk duh hna hlah uh. Con bik fak len a si nak zong hi Kawl pa sau lak te a rak ken kawi caah kawl cozah zong nih an cawimawi ve nak ah Bo Cun Beih an ti ve men bia a si. Chim thiam awk pakhat hmanh an um lo. Mirang nih huham an ngei bik rak ti hmanh hna seh law, Hakha ca hrimhrim ahcun huham ngeimi an si bal lo. Hakha tu hi tlanglei le nitlak lei ah ramkau taktak a pentu kan rak si. Lal Lual cu ramtang ah kum thum chung aa thup tiah van cung nung a chimmi zong a lih a si. Zotung le Mara ram lei ah Tlantlang zong hi ukpen le hawikom tampi a rak ngeimi an si, cu an ramuk lei ah an va um ko. Mirang sin an chim ahcun an ra lai i an duah ve lai ti an phan caah an chim lo bia. Sabawngte, Lailenpi lei vialte zong khi Hakha Bawi pawl an rak țhutnak a si. An mah pumpak hrimhrim zaathang Bawipawl an thutnak, an bawinak a si nain mirang an kai ka ah khan an chim ngam hna lo, ziah tiah cun an doh hna tik ah vaa thuhnak ah an hman mi a si. Dr. Sa sa, a lar tuk mi hmanh khi Hakha Zathang phun an si ve caah Mirang ralbawi pakhat a pu i a pu nih a thah, i a meithal aa lak, cu tikah Lailenpi cu a upa uknak a si caah ka u sin ah ka vaa thup lai tiah a va thup mi a si. Cu i a tefa cu Dr. SaSa khi a si.\nCucaahcun Van cung nung nih lih le lih in Tlaisun sungh hnu in Chinram cu mirang kuttang ah a tla a timi le Hakha-thantlang kan kong pakhat hmanh aa pehtlai lo. An mah Falam peng pawl an tla a ti si cun a zia um deuh. Nai zong ah Chin State cozah nih Holh panga cawn ding ah pyithawngsuh sin ah an kuatmi le pyithawngsuh zong nih a hna tlakmi ah a buai. Zei ruang ah holh paruk a si lo a ti. Matu kong a chim. Matu, Zotung ti bantuk aa chim ter, a phanmi cu Holh panga chung ah Matu holh aa tel lo ruangah hakha holh matu ram ah a karh than lai ti a phan a lang. An Falam holh tu cu khua zei ram akauhnak ding a um ti lo cu a fiang ko caah mu. Tribal holh pawl daw ngai bantuk tein a van i chimter nain aa tinh taktak mi cu hakha doh ziar kha a si. Cucaahcun hi pa chimmi paoh hi rak share len hlah uh. Zum thlu fawn hlah uh. Mi lih zong hi an lih thlu ve lo ti a si bang, a lih thlu ve lo nak cu a um ko nain Hakha he pehtlai cun aa tinhmi a tha bal lo.